Malakae 2 | Yintanɛte Zo Baebolo | Ewiade Fofolɛ Ngilebɛbo\nƐsɔfoma ɛngilehile menli ne (1-9)\nƆwɔ kɛ ɛsɔfoma kilehile menli ne (7)\nMenli ne di ewolebɔlɛ mɔɔ ɔnle ye adenle zo la anwo fɔlɛ (10-17)\n“‘Mekyi ewolebɔlɛ,’ Gyihova a se a” (16)\n2 “Na kɛkala, O ɛsɔfoma, mɛla ɛhye le bɛ ɛdeɛ.+ 2 Saa bɛandie me ne na bɛanvi bɛ ahonle nu bɛanwula me duma ne anyunlunyia a, mebamaa munzule ado bɛ+ na meamaa bɛ nyilalɛ ne mɔ ahakyi munzule.+ Ɛhɛe, memaa nyilalɛ ne mɔ ɛhakyi munzule ɔluakɛ bɛanva bɛanzie bɛ ahonle nu,” ɛlɔne Gyihova a se a. 3 “Bɛnlea! Bɛdabɛ ti, mebazɛkye* bɛ ma mɔɔ bɛlua la,+ na meakponde ebinli wɔ bɛ nyunlu, bɛ ɛvoyia ne mɔ* ebinli ne; na bɛbava bɛ bɛaboka nwo bɛahɔgua ɛleka mɔɔ bɛgua nyɛmoa ebinli la. 4 Akee bɛbanwu kɛ meva mɛla ɛhye memaa bɛ amaa ngyekyeleɛ mɔɔ me nee Livae yɛle la adɛnla ɛkɛ dahuu,”+ ɛlɔne Gyihova a se a. 5 “Ngyekyeleɛ ne mɔɔ me nee ye yɛle la le ngoane nee anzodwolɛ ngyekyeleɛ, menvale memaanle ye amaa yeazulo* me. Ɔzulole me, ɛhɛe, me duma ne maanle ɔ nwo wosole ye. 6 Ɛnee nɔhalɛ mɛla* wɔ ɔ nloa anu,+ yɛɛ yeanga edwɛkɛ ɛtane ɛlɛ. Ɔ nee me luale wɔ anzodwolɛ nee tenlene nu,+ na ɔmaanle menli dɔɔnwo gyakyile ɛtaneyɛlɛ. 7 Ɔwɔ kɛ ɛsɔfo kilehile menli ne Nyamenle anwo edwɛkɛ, na ɔwɔ kɛ menli kola biza ye mɛla* ne anwo edwɛkɛ,+ ɔluakɛ ɔle ɛlɔne Gyihova ɛbɔfoɔ. 8 “Noko bɛdabɛ mumua ne bɛvi adenle ne azo. Bɛmaa menli dɔɔnwo ɛdɔ aze wɔ mɛla ne anwo.*+ Bɛzɛkye Livae ngyekyeleɛ ne,”+ ɛlɔne Gyihova a se a. 9 “Ɔti mebagua bɛ nyunlu aze na meabɛlɛ bɛ aze wɔ menli kɔsɔɔti anyunlu, ɔluakɛ bɛanlua me ndenle ne mɔ azo, emomu, bɛyɛle nyeyenu wɔ mɛla ne azo ɛlilɛ nu.”+ 10 “Asoo yɛ kɔsɔɔti yɛ papa ɛnle ko?+ Asoo tɛ Nyamenle kokye a bɔle yɛ a? Ɛnee duzu ati a yɛnli nɔhalɛ yɛmmaa yɛ nwo ngoko,+ na yɛgua yɛ nenyia mɔ ngyekyeleɛ ne anwo evinli ɛ? 11 Dwuda anli nɔhalɛ, yɛɛ bɛyɛ kyibadeɛ wɔ Yizilayɛ nee Gyɛlusalɛm; ɔluakɛ Dwuda ɛgua Gyihova nwuanzanwuanzayɛlɛ* ne mɔɔ Ɔkulo la anwo evinli,+ na yehɔgya adalɛ nyamenle bie ara raalɛ.+ 12 Gyihova baye awie biala mɔɔ yɛ ɛhye bie la yeavi Gyekɔbo ɛdanlɛ azua nu, awie biala,* bɔbɔ mɔɔ fa afɔlebɔdeɛ bɛlɛ ɛlɔne Gyihova la.”+ 13 “Na debie bieko wɔ ɛkɛ mɔɔ bɛyɛ mɔɔ yemaa bɛva monle nee ɛzunlɛ nee nyane bɛheda Gyihova afɔlemokyea ne azo a, ɛhye ati ɔnnea afɔle mɔɔ bɛbɔ la bieko anzɛɛ ɔ nye ɛnlie bɛ sa nu debie biala anwo.+ 14 Na bɛka kɛ, ‘Duzu ati ɔ?’ Gyihova mumua ne ɛli daselɛ ɛtia bɛ, ɔluakɛ bɛanli nɔhalɛ bɛammaa bɛ ye mɔ mɔɔ bɛgyale bɛ wɔ bɛ mgbavolɛ nu la, noko bɛle bɛ ye mɔ, bɛ ngyekyeleɛ mraalɛ.*+ 15 Noko awie wɔ ɛkɛ mɔɔ yeanyɛ bie a, ɔluakɛ ɛnee ɔlɛ sunsum ne mɔɔ ɛha la bie. Na duzu a ɛnee ahenle zɔhane ɛlɛkpondɛ a? Nyamenle ara* ne. Ɔti bɛnlea bɛ nwo boɛ wɔ bɛ sunsum ne anwo, na bɛmmabɛlɛbɛla bɛ ye mɔ mɔɔ bɛgyale bɛ bɛ mgbavolɛ nu la.” 16 Gyihova, Yizilayɛ Nyamenle ne se, “Mekyi* ewolebɔlɛ+ yɛɛ mekyi awie mɔɔ fa basabasayɛlɛ keda ye ɛdanlɛ zo* la,” ɛlɔne Gyihova a se a. “Na bɛnlea bɛ nwo boɛ wɔ bɛ sunsum ne anwo, yɛɛ bɛmmabɛlɛbɛla awie.+ 17 “Bɛmaa bɛ edwɛkɛ ɛvonlo Gyihova.+ Noko bɛse, ‘Kɛzi yɛmaa yɛ edwɛkɛ ɛvonlo ye ɛ?’ Ɔluakɛ bɛka kɛ, ‘Awie biala mɔɔ yɛ ɛtane la le kpalɛ wɔ Gyihova anye zo, yɛɛ ɔ nye die ɔ nwo,’+ anzɛɛ bɛbiza kɛ, ‘Pɛlepɛlelilɛ Nyamenle ne wɔ nienwu?’”\n^ Hibulu aneɛ nu, “mebadea.”\n^ Ɛhye kile, nyɛmoa mɔɔ bɛva bɛbɔ afɔle la.\n^ Anzɛɛ “yeabu.”\n^ Anzɛɛ ɔkola ɔkile, “ɔlua bɛ adehilelɛ zo.”\n^ Anzɛɛ ɔkola ɔkile, “ɛzonlenlɛsua.”\n^ Hibulu aneɛ nu, “awie mɔɔ ɛdunwue nee awie mɔɔ bua edwɛkɛ.”\n^ Anzɛɛ “bɛ ye mɔ wɔ mɛla adenle zo.”\n^ Hibulu aneɛ nu, “Nyamenle abo zo sonla.”\n^ Hibulu aneɛ nu, “Ɔkyi.”\n^ Anzɛɛ “fa ɔ nwo wula basabasayɛlɛ nu.”


Gyɛlɛmaya 22 | Yintanɛte Zo Baebolo | Ewiade Fofolɛ Ngilebɛbo\nNdɛnebualɛ mɔɔ tia arelemgbunli mɔɔ yɛle ɛtane la (1-30)\nMɔɔ fale Hyalɛm anwo (10-12)\nMɔɔ fale Gyɛhɔyakem anwo (13-23)\nMɔɔ fale Kɔnaya anwo (24-30)\n22 Mɔɔ Gyihova ɛha la ɛne: “Dwazo kɔ Dwuda belemgbunli ne awuke ne anu kɔha edwɛkɛ ɛhye. 2 Ka kɛ, ‘O Dwuda belemgbunli mɔɔ ɛde Devidi belemgbunli ebia zo la, ɛ nee wɔ sonvolɛma nee wɔ menli ne, bɛdabɛ mɔɔ bɛdua nlenkɛ mgbole ɛhye mɔ anu bɛwolo la, bɛdie Gyihova edwɛkɛ ne. 3 Mɔɔ Gyihova ɛha la ɛne: “Bɛli pɛlepɛle na bɛyɛ mɔɔ le tenlene. Bɛlie bɛdabɛ mɔɔ bɛlɛsisi bɛ la bɛvi nzisima asa anu. Bɛmmayɛ ɛyɛvolɛ biala basabasa, yɛɛ bɛmmakile arisa anzɛɛ kunlavolɛ biala nyane.+ Bɛmmaka menli mɔɔ ɛnze nwolɛ bie la mogya bɛgua ɛke.+ 4 Na saa bɛnea bɛ nwo boɛ na bɛdi edwɛkɛ ɛhye azo a, yemɔ arelemgbunli mɔɔ bɛde Devidi belemgbunli ebia ne azo+ la noko badɛnla ehwili nu nee mgbɔnwɔ zo awolo sua ɛhye nlenkɛ mgbole ne mɔ anu, bɛ nee bɛ sonvolɛma nee bɛ menli ne.”+ 5 “‘Na saa bɛanli edwɛkɛ ɛhye mɔ azo a, meka medame me ngome me nwo kɛ sua ɛhye babɔ,’ Gyihova a se a.+ 6 “Ɔluakɛ mɔɔ Gyihova ɛha ye wɔ Dwuda belemgbunli ne sua nu amra anwo la ɛne,‘Ɛle kɛ Geleade la,Ɛle kɛ Lɛbanɔn boka ti zo ɛmaa me. Noko mebamaa wɔahakyi fienemgbole;Awie ɛnrɛdɛnla wɔ suakpole biala azo.+ 7 Na mebaye sɛkyevolɛma meamaa bɛara ɛ nwo zo,Ko biala lɛ ye akodeɛ.+ Bɛbapepɛ wɔ sida mbaka ngɛnlɛma neNa bɛava bɛagua senle nu.+ 8 “‘Na menli dɔɔnwo barapɛ nu wɔ suakpole ɛhye azo na bɛbabiza bɛ nwo ngoko kɛ: “Duzu ati a Gyihova ɛyɛ suakpole ɛhye mɔɔ ɛlie duma la zɛhae ɛ?”+ 9 Na bɛbabua kɛ: “Ɔluakɛ bɛkpole Gyihova bɛ Nyamenle ne ngyekyeleɛ ne yɛɛ bɛbɔle bɛ ti aze bɛmaanle nyamenle gyɛne na bɛzonlenle bɛ.”’+ 10 Bɛmmasu mɔɔ ɛwu la,Yɛɛ bɛmmadi ɔ nwo nyane. Emomu, bɛzu mɔɔ bɛ nee ye ɛlɛkɔ la kpalɛ,Ɔluakɛ ɔnrɛzia ɔnrɛra bieko, ɔnrɛnwu azɛlɛ ne mɔɔ bɛwole ye wɔ zo la bieko. 11 “Na mɔɔ Gyihova ɛha ye wɔ Dwosaya ara Hyalɛm,*+ Dwuda belemgbunli ne mɔɔ lile ye papa Dwosaya+ agya, na yevi ɛke yehɔ la anwo la ɛne: ‘Ɔnrɛzia ɔnrɛra ɛke bieko. 12 Ɔluakɛ ɔbawu wɔ ɛleka mɔɔ bɛva ye bɛhɔ akɛlɛzonlenlɛ nu la, na ɔnrɛnwu azɛlɛ ɛhye bieko.’+ 13 Munzule ɛha mɔɔ ɔnlua tenleneyɛlɛ zo ɔnzi ye suaNa ɔnlua pɛlepɛlelilɛ zo ɔnzi ye ɛbɔlɔnsam,Mɔɔ maa ɔ gɔnwo sonle ye mgbane,Na ɔndua ye kakɛ la;+ 14 Mɔɔ ka kɛ, ‘Mebazi sua mɔɔ anu le kpoleMɔɔ ye anwuma ekpumgbunli ne mɔ le mgbole la. Mebaduodua ye nvɛnzɛlɛNa mebava sida mbaka meabobɔ na meava ayile kɔkɔlɛ meaha nwolɛ.’ 15 Kɛmɔ ɛfa sida mbaka ɛyɛ ninyɛne ɛtɛla ɛ gɔnwo mɔ la ati, ɛbahɔ zo wɔali belemgbunli ɔ? Wɔ papa noko lile na ɔnlonle,Noko ɔlile pɛlepɛle na ɔyɛle tenlene,+Na ɔwiele ye boɛ. 16 Ɔlile bɛdabɛ mɔɔ bɛnwunle amaneɛ la nee ehyiavolɛma edwɛkɛ ɔmaanle bɛ,Ɛhye ati ɔwiele ye boɛ. ‘Asoo tɛ ɛhye a awie yɛ a ɔkile kɛ ɔze me a?’ Gyihova a se a. 17 Noko wɔva wɔzie ɛ nye zo nee wɔ ahonle nu kɛ ɛkpondɛ nvasoɛ ɛtane,Ɛka menli mɔɔ ɛnze nwolɛ bie la mogya wɔagua,Na wɔabɔ menli apo na wɔasisi bɛ.’ 18 “Ɛhye ati mɔɔ Gyihova ɛha ye wɔ Dwosaya ara Gyɛhɔyakem,+ Dwuda belemgbunli ne anwo la ɛne,‘Bɛnrɛzu ye kɛ: “O, me diema nrenyia! O, me diema raalɛ!” Bɛnrɛzu ye kɛ: “O, me menle! O me belemgbunli!” 19 Bɛbazie ye kɛ mɔɔ bɛsie asoaso la,+Bɛbahwenle ye aze bɛahɔvuandi ye bɛado ye lɔ,Wɔ Gyɛlusalɛm nlenkɛ mgbole ne mɔ anzi lɔ.’+ 20 Dwazo kɔ Lɛbanɔn kɔzu,Maa ɛ ne zo wɔ Beehyan,Na su wɔ Abalem,+Ɔluakɛ bɛzɛkye wɔ kulovolɛma amuala.+ 21 Mekɛ mɔɔ ɛlɛ banebɔlɛ la, me nee wɔ dendɛle. Noko ɛhanle kɛ, ‘Menrɛdie.’+ Ɔvi wɔ ngakula nu ɛhye a wɔyɛ too a,Ɔluakɛ ɛndie me ne.+ 22 Anwoma banlea wɔ mboaneneavolɛma anwo zo,+Na wɔ kulovolɛma ahɔ akɛlɛzonlenlɛ nu. Ɛ nyunlu bagua aze na nyiane ahu wɔ ɔlua munzule ne mɔɔ bado wɔ la ati. 23 O wɔmɔ mɔɔ ɛde Lɛbanɔn,+Sida mbaka azua nu la,+Saa ɛlɛte nyane, ɛhɛe, nyane kpole kɛ raalɛ mɔɔ ɛlɛwo la a,Nea kɛzi ɛbakponle a!”+ 24 “‘Mekɛ ala mɔɔ mede aze la,’ Gyihova a se a, ‘saa Gyɛhɔyakem+ ara Kɔnaya,*+ Dwuda belemgbunli ne le kɛ me sa fema ne azo nzonlɛyɛlɛ kpɔdelera bɔbɔ a, mebaye ye meavi ɛkɛ! 25 Mebava wɔ meawula bɛdabɛ mɔɔ bɛlɛkpondɛ wɔ bɛahu wɔ la asa anu, bɛdabɛ mɔɔ ɛsulo bɛ la asa anu, Babelɔn Belemgbunli Nɛbukadenɛza asa anu yɛɛ Kaledeama asa anu.+ 26 Na mebavoa wɔ nee wɔ mame mɔɔ wole wɔ la meahɔ maanle fofolɛ zo, ɛleka mɔɔ tɛ ɛkɛ ne a bɛwole wɔ la, na nehane a ɛbawu a. 27 Bɛnrɛzia bɛnrɛra azɛlɛ ne mɔɔ bɛ nwo balɔ ye la azo bieko.+ 28 Asoo nrenyia ɛhye, Kɔnaya le buakɛ mɔɔ yebɔ la ati bɛkpo ye,Buakɛ mɔɔ awie biala ɛngulo ɔ? Duzu ati a bɛvoa ye nee ɔ bo zo amraNa bɛhɔ maanle mɔɔ bɛnze zo la azo ɛ?’+ 29 O azɛlɛ, azɛlɛ, azɛlɛ, tie Gyihova edwɛkɛ. 30 Mɔɔ Gyihova ɛha la ɛne: ‘Kɛlɛ kɛ nrenyia ɛhye ɛnlɛ ɔ ra,Kɛ sonla mɔɔ ɔnrɛwie ye boɛ wɔ ye ngoane mekɛ nu,Ɔluakɛ ɔ bo zo amra biala ɛnrɛli agyaƐnrɛdɛnla Devidi belemgbunli ebia ne azo ɛnrɛli belemgbunli wɔ Dwuda bieko.’”+\n^ Eza bɛfɛlɛ ye Dwowahaze.


Edwɛne 125—“Anyelielɛ A Le Anwunvɔnezelɛma” | Kilisiene Edwɛne\nKENGA YE WƆ Abkhaz Acholi Afrikaans Akha Albanian Altai Alur America Mumule Aneɛ Amharic Arabic Argentina Mumule Aneɛ Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Biak Bicol Bislama Boulou Brazil Mumule Aneɛ Bulgarian Cambodian Catalan Cebuano Changana (Mozambique) Chichewa Chin (Hakha) China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombia Mumule Aneɛ Croatian Cuba Mumule Aneɛ Czech Damara Dangme Danish Dayak Ngaju Douala Drehu Dutch Ecuador Mumule Aneɛ Edo Efik English Esan Estonian Ewe Fang Faroese Fijian Finnish Fon French Fulfulde (Cameroon) Ga Garifuna Georgian German German Mumule Aneɛ Giliki Gitonga Gokana Guarani Gun Haitian Creole Hakka (Taiwan) Hausa Herero Hibulu Hiligaynon Hindi Hiri Motu Hmong (White) Hungarian Iban Ibinda Icelandic Igbo Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Jamaican Creole Japanese Javanese Kabardin-Cherkess Kabiye Kabuverdianu Kachin Kamba Karen (S'gaw) Kazakh Kazakh (Arabic) Khana Kikaonde Kikongo Kikuyu Kiluba Kimbundu Kinande Kinyarwanda Kirghiz Kiribati Kirundi Kisi Kisonge Kongo Korean Kosraean Krio Kurdish Kurmanji Kurdish Kurmanji (Caucasus) Kwangali Kwanyama Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marshallese Mauritian Creole Maya Mazatec (Huautla) Mbunda Medumba Melanesia Mumule Aneɛ Mexico Mumule Aneɛ Mingrelian Mixe (North Central) Mixtec (Guerrero) Mizo Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Nepali Ngabere Ngangela Ngiemboon Nias Nigerian Pidgin Niuean Norwegian Nsenga (Zambia) Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Persian Pidgin (Cameroon) Pidgin (West Africa) Polish Polish Mumule Aneɛ Ponapean Portuguese (Brazil) Portuguese (European) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quiche Quichua (Chimborazo) Quichua (Imbabura) Quichua (Pastaza) Quichua (Tena) Rarotongan Romanian Romany (Eastern Slovakia) Romany (Germany) Romany (Lovari, Hungary) Romany (Macedonia) Romany (Macedonia) Cyrillic Romany (Southern Greece) Ronga Runyankore Russia Mumule Aneɛ Russian Rutoro Saint Lucian Creole Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Shuar Sidama Silozi Sinhala Slovak Slovenian Solomon Islands Pidgin South Africa Mumule Aneɛ Spanish Sranantongo Sunda Swahili Swahili (Congo) Swedish Tagalog Tahitian Tamil Tarascan Tatar Telugu Tetun Dili Thai Ticuna Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Ukrainian Umbundu Urdu Urhobo Uruund Uzbek Valencian Venda Vietnamese Wallisian Waray-Waray Welsh Wolaita Xhosa Yacouba Yapese Yemba Yoruba Zapotec (Isthmus) Zulu\n“Anyelielɛ A Le Anwunvɔnezelɛma”\n1. Nya-me-nle se a-nwu-nvɔ-ne.\nƐ-lɔ-lɛ ti a ɔ-yɛ a.\nYɛ-yɛ nye-le a, ɔ nye die.\nƆ-maa yɛ-nyia mɔɔ yɛ-hyi-a.\nMe-nli mɔɔ ɛ-nlu bɛ nwo la\nƆ-ba-ze bɛ a-nwu-nvɔ-ne.\nƆ-ze kɛ yɛ-le ndɛ-tɛ-lɛ,\nƆ ti ’nyɛ se, ɔ-yɛ nye-le.\n2. Yɛ-fo na yɛ-yɛ ɛ-ta-ne.\nYɛ-sɛ-lɛ yɛ Ze ne fa-kyɛ.\nYɛ A-wu-lae hi-le-le kɛ,\nYɛ-yɛ a-sɔ-ne yɛ-ha kɛ:\n‘O, fa yɛ ɛ-ta-ne kyɛ yɛ\nKɛ mɔɔ yɛ-yɛ a-wie mɔ la.’\nYɛ-fa ɛ-ta-ne yɛ-kyɛ a,\nYɛ nzo nu dwo yɛ, yɛ nye die.\n3. Yɛ-kyɛ a-wie mɔ de-bie a,\nƆ-ki-le kɛ yɛ-yɛ nye-le.\nYɛ-mkpo-ndɛ nwo-lɛ nga-nvo-lɛ,\nYɛ-maa me-nli a-nye di-e.\nNya-me-nle ba-nwu mɔɔ yɛ-yɛ,\nNa ɔ-ba-yi-la yɛ kpo-le.\nMe-nli se a-nwu-nvɔ-ne a,\nNya-me-nle a-nye die bɛ nwo.\n(Eza nea Mat. 6:2-4, 12-14.)\nFa nwa awie Fa nwa awie “Anyelielɛ A Le Anwunvɔnezelɛma”\n“Anyelielɛ A Le Anwunvɔnezelɛma” (Edwɛne 125)\nsjj edwɛne 125


KENGA YE WƆ Albanian Amharic Arabic Armenian (West) Bicol Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Finnish French Ga Georgian German Greenlandic Guarani Haitian Creole Hiligaynon Hungarian Icelandic Igbo Indonesian Italian Japanese Kirghiz Korean Latvian Lithuanian Luo Malagasy Maya Mizo Moore Myanmar Ndebele Norwegian Nzema Ossetian Pangasinan Persian Polish Portuguese (Brazil) Quechua (Bolivia) Romanian Russian Samoan Sepedi Sesotho (Lesotho) Setswana Seychelles Creole Silozi Sinhala Slovak Slovenian Spanish Sranantongo Swahili Swedish Tahitian Tatar Thai Tsonga Turkish Ukrainian Urdu Vietnamese\nMaa Baebolo Ne Ɛhilehile Wɔ\nEdwɛkɛ ɛhye ka kpuyia bie mɔ mɔɔ bie a wɔbiza ye ɛlɛ la anwo edwɛkɛ yɛɛ ɔkile ɛleka mɔɔ ɛbanyia nwolɛ mualɛ wɔ Baebolo ne anu la. Gyihova Alasevolɛ anye balie kɛ bɛ nee wɔ bazuzu kpuyia ɛhye mɔ anwo.\n1. Duzu ati a ɔwɔ kɛ ɛmaa Nyamenle kilehile wɔ a?\nNyamenle lɛ edwɛkpa maa alesama. Ɔdua Baebolo ne azo ɔka ɔkile yɛ. Baebolo ne le kɛ kɛlata bie mɔɔ yɛ Ze mɔɔ wɔ anwuma mɔɔ ɔlɛ yɛ nwo ɛlɔlɛ la ɛhɛlɛ ɛmaa yɛ a.—Kenga Gyɛlɛmaya 29:11.\n2. Duzu a le edwɛkpa ɛhye?\nAlesama hyia arane kpalɛ nwo. Sonla arane biala ɛtɛdiele alesama ɛtɛfile basabasayɛlɛ, nzisi, anwodolɛ anzɛɛ ewule nu ɛlɛ. Noko edwɛkpa wɔ ɛkɛ. Nyamenle bamaa alesama anyia arane kpalɛ mɔɔ ɔbalie bɛ yeavi amaneɛnwunlɛ kɔsɔɔti anu a.—Kenga Daneɛle 2:44.\n3. Duzu ati a ɔhyia kɛ ɛmaa Nyamenle kilehile wɔ a?\nƆnrɛhyɛ, Nyamenle baye menli mɔɔ maa bɛ gɔnwo mɔ di nyane la kɔsɔɔti yeavi ɛkɛ. Noko, ɛnɛ ɔlɛkilehile menli dɔɔnwo mɔɔ bɛlɛ bɛ nwo aze la yeamaa bɛanyia asetɛnla kpalɛ mɔɔ ɛlɔlɛ wɔ nu. Menli ɛlɛsukoa kɛzi bɛbagyinla ngyegyelɛ nloa, bɛanyia nɔhalɛ anyelielɛ, na bɛazɔ Nyamenle anye la bɛavi Baebolo ne anu.—Kenga Zɛfanaya 2:3.\n4. Nwane a le Baebolo ne Kɛlɛvolɛ a?\nMbuluku ngyikyi 66 a ka bɔ nu yɛ Baebolo ne a. Mrenya 40 a hɛlɛle a. Mosisi a hɛlɛle nnu ne mɔɔ lumua la wɔ ɛvolɛ kɛyɛ 3,500 mɔɔ ɛze ɛhɔ la anu a. Ɛzoanvolɛ Dwɔn a hɛlɛle mɔɔ li awieleɛ la wɔ ɛvolɛ kɛyɛ 1,900 mɔɔ ɛze ɛhɔ la a. Noko Nyamenle edwɛkɛ yɛɛ Baebolo kɛlɛvolɛma ne hɛlɛle a, tɛ bɛ edwɛkɛ ɔ. Yemɔti, Nyamenle a le Baebolo ne Kɛlɛvolɛ a.—Kenga 2 Temɔte 3:16; 2 Pita 1:21.\nYɛze kɛ Baebolo ne vi Nyamenle ɔluakɛ ɔka edwɛkɛ mɔɔ ɔbara kenlebie la. Dasanli biala ɛnrɛhola ɛnrɛyɛ ɛhye. (Ayezaya 46:9, 10) Eza Baebolo ne maa yɛnwu Nyamenle subane ngɛnlɛma ne mɔ. Ɔkola ɔkakyi sonla ɔmaa ye ɛbɛlabɔlɛ yɛ kpalɛ. Ɛhye maa menli dɔɔnwo die to nu kɛ Baebolo ne le Nyamenle Edwɛkɛ.—Kenga Dwɔhyua 23:14; 1 Tɛsalonaekama 2:13.\n5. Kɛ ɔkɛyɛ na wɔade Baebolo ne abo ɛ?\nGyisɛse liele duma kɛ Nyamenle Edwɛkɛ ne kilehilevolɛ. Ɔnva nwo kɛ ɛnee menli mɔɔ ɔdendɛle ɔhilele bɛ la anu dɔɔnwo kenga Baebolo ne la, ɛnee bɛhyia moalɛ na bɛahola bɛade ɔ bo. Amaa Gyisɛse aboa bɛ la, ɔvale Baebolo nu edwɛkɛ bie mɔ ɔhilehilele edwɛkɛ nu “ɔmanle bɛdele Nyamenle Edwɛkɛ ne abo.” Edwɛkɛtile ɛhye, “Maa Baebolo Ne Ɛhilehile Wɔ,” balua adenle ko ne ala azo aboa wɔ.—Kenga Luku 24:27, 45.\nSaa Nyamenle kilehile yɛ asetɛnla bodane a ɔmaa yɛ nye die tɛla debie biala mɔɔ yɛbazukoa la. Noko bie mɔ anye ɛnrɛlie nwo kɛ ɛlɛsukoa Baebolo ne la. Mmamaa ɛ sa nu to. Dahuu ngoane mɔɔ ɛbanyia la gyi Nyamenle mɔɔ ɛbanwu ye la azo.—Kenga Mateyu 5:10-12; Dwɔn 17:3.\nSaa ɛkpondɛ nwolɛ edwɛkɛ dɔɔnwo a, nea buluku ɛhye, Duzu A Baebolo ne Kilehile Amgba A? mɔɔ Gyihova Alasevolɛ ɛyɛ la tile 2.\nFa nwa awie Fa nwa awie Duzu Ati A Ɔwɔ Kɛ Ɛmaa Nyamenle Kilehile Wɔ A?


Edwɛne 30 | Yintanɛte Zo Baebolo | Ewiade Fofolɛ Ngilebɛbo\nƐzunlɛ kakyi fɛlɛkolilɛ\nNyamenle anyunlu ɛlolɛ wɔ ɛkɛ ne dahuu (5)\nAyɛlɛyelɛ edwɛne. Edwɛne mɔɔ bɛdole bɛyilale sua ne azo la. Devidi edwɛne. 30 O Gyihova, mebayeyɛ wɔ ɔluakɛ wɔye me wɔvi ewule kuma* nu;Wɔammaa me kpɔvolɛma anli me azedɔlɛ nwo fɛlɛko.+ 2 O Gyihova me Nyamenle, menzunle menvɛlɛle wɔ kɛ ɛboa me, na ɛyɛle me ayile.+ 3 O Gyihova, wɔye me wɔvi Nla* ne anu.+ Wɔmaa medɛnla ngoane nu; wɔammaa meammi ewule kuma ne anu.+ 4 Bɛmɛ ye nɔhavoma, bɛdo* edwɛne bɛye Gyihova ayɛlɛ,+Bɛye ye duma*+ nwuanzanwuanza ne ayɛlɛ; 5 Ɔluakɛ ɔfa sonla nwo ɛya a ɔngyɛ,+Noko ɔ nyunlu ɛlolɛ wɔ ɛkɛ ne dahuu.+ Ɛzunlɛ bara aledwolɛ nu, noko anyelielɛ bara alehyenlɛ nu.+ 6 Mekɛ mɔɔ melɛ anzodwolɛ la, menganle kɛ: “Ɛhwee ɛngola me bo tu.” 7 O Gyihova, mekɛ mɔɔ menyianle ɛ nyunlu ɛlolɛ la, ɛmaanle me nwo yɛle se kɛ boka.+ Noko mɔɔ ɛvale ɛ nye ɛveale me la, ɛzulolɛ hanle me.+ 8 O Gyihova, wɔmɔ a mengɔle zo menvɛlɛle wɔ a;+Na Gyihova a mengɔle zo membodole ye kɛ ɔlo me a. 9 Duzu nvasoɛ a wɔ me ewule* nee kuma*+ ne mɔɔ melɛkɔ nu la azo a? Asoo ndɛtɛlɛ baye wɔ ayɛlɛ?+ Asoo ɔbaha wɔ nɔhalɛlilɛ ne anwo edwɛkɛ?+ 10 O Gyihova, tie me na maa menyia ɛ nyunlu ɛlolɛ.+ O Gyihova, yɛ me boavolɛ.+ 11 Wɔmaa me nyanelilɛ ɛhakyi agolezilɛ;Wɔye me ɛrele ne wɔgua na wɔva fɛlɛkolilɛ wɔheda me, 12 Amaa meanyɛ* koonwu na meado ayɛlɛyelɛ edwɛne meamaa wɔ. O Gyihova me Nyamenle, mebaye wɔ ayɛlɛ dahuu.\n^ Hibulu aneɛ nu, “mogya.”\n^ Anzɛɛ “me anyunlunyia anyɛ.”


Gyɛlɛmaya 37 | Yintanɛte Zo Baebolo | Ewiade Fofolɛ Ngilebɛbo\nKaledeama hwenle bɛ nzi ekyi (1-10)\nBɛdole Gyɛlɛmaya efiade (11-16)\nZɛdikaya nee Gyɛlɛmaya dendɛle (17-21)\nBɛmaanle Gyɛlɛmaya paano (21)\n37 Na Dwosaya ara Belemgbunli Zɛdikaya+ lile Gyɛhɔyakem ara Kɔnaya* agyakɛ anu lile tumi,+ ɔluakɛ Babelɔn Belemgbunli Nɛbukadenɛza vale ye ziele belemgbunli wɔ Dwuda azɛlɛ ne azo.+ 2 Noko ɔdaye nee ye sonvolɛma nee menli mɔɔ de azɛlɛ ne azo la andie Gyihova edwɛkɛ mɔɔ ɔluale ngapezonli Gyɛlɛmaya anwo zo ɔhanle la. 3 Na Belemgbunli Zɛdikaya zoanle Hyɛlimaya ara Gyɛhukale+ nee ɛsɔfo Meeyasaya ara Zɛfanaya+ wɔ ngapezonli Gyɛlɛmaya anwo ɛkɛ ne kɛ: “Yɛsɛlɛ wɔ, sɛlɛ Gyihova yɛ Nyamenle ne maa yɛ.” 4 Mekɛ zɔhane ɛnee Gyɛlɛmaya kola kɔ maanle ne anu ɛleka biala, ɔluakɛ ɛnee bɛtɛtole ye efiade.+ 5 Ɛnee Falo ɛlɔnema ne ɛdu bɛ bo ɛvi Yigyibiti,+ na Kaledeama mɔɔ ɛbɛnga Gyɛlusalɛm ɛyia la dele bɛ nwo edwɛkɛ. Yemɔti bɛgyakyile Gyɛlusalɛm ɛtetalɛ ne.+ 6 Akee Gyihova edwɛkɛ rale ngapezonli Gyɛlɛmaya ɛkɛ ne kɛ: 7 “Mɔɔ Gyihova, Yizilayɛ Nyamenle ne ɛha la ɛne, ‘Bɛhɔha bɛhile Dwuda belemgbunli ne mɔɔ zoanle bɛ kɛ bɛrabiza me edwɛkɛ la kɛ: “Nea! Falo ɛlɔnema ne mɔɔ bɛlɛba bɛaraboa bɛ la bɛazia bɛ nzi ahɔ bɛ maanle nu wɔ Yigyibiti.+ 8 Na Kaledeama bazia ara na bɛ nee suakpole ɛhye araho, bɛbava na bɛado senle wɔ zolɛ bɛayela ye.”+ 9 Mɔɔ Gyihova ɛha la ɛne, “Bɛmmabɛlɛbɛla bɛ nwo bɛka kɛ, ‘Kaledeama ne ɛnrɛzia ɛnrɛra,’ ɔluakɛ bɛbazia bɛara. 10 Saa bɛdi Kaledea ɛlɔnema ne mɔɔ bɛ nee bɛ ɛlɛko la kɔsɔɔti anwo zo konim na ɔka menli mɔɔ ɛbodɛboda la angome bɔbɔ a, bɛvi bɛ ɛdanlɛ azua ne mɔ anu bɛbadwazo na bɛado senle wɔ suakpole ɛhye azo bɛayela ye.”’”+ 11 Mekɛ mɔɔ Falo ɛlɔnema ne ati Kaledea ɛlɔnema ne yele bɛ nwo vile Gyɛlusalɛm la,+ 12 Gyɛlɛmaya zile nu kɛ ɔfi Gyɛlusalɛm yeahɔ Bɛngyaman azɛlɛ zo+ yeahɔlie ye afoa nu ɛdeɛ wɔ ye menli ne anu. 13 Noko mɔɔ ɔdwule Bɛngyaman Anlenkɛ Kpole ne anloa la, sinzavolɛma kpanyinli mɔɔ nea ɛkɛ mɔɔ ye duma a le Ayelaegya, Hananaya ara Hyɛlimaya ara la, zɔle ngapezonli Gyɛlɛmaya na ɔhanle kɛ: “Ɛlɛnriandi wɔahɔ Kaledeama afoa!” 14 Noko Gyɛlɛmaya hanle kɛ: “Ɔnle nɔhalɛ! Mennriandi mengɔ Kaledeama afoa.” Noko yeandie ye. Ɔti Ayelaegya hyele Gyɛlɛmaya na ɔvale ye ɔhɔmaanle mgbanyima ne mɔ. 15 Mgbanyima ne mɔ vale Gyɛlɛmaya anwo ɛya kpole,+ yemɔti bɛbole ye na bɛvale ye bɛdole efiade+ wɔ kɛlɛhɛlɛvolɛ Gyɛhɔnatan sua nu ɛkɛ, ɔluakɛ ɛnee bɛva ɛkɛ ne bɛyɛ efiade. 16 Bɛvale Gyɛlɛmaya bɛhɔdole efiade, wɔ azɛlɛ bo efiade* bie anu, na ɔlale ɛkɛ ne kenle dɔɔnwo. 17 Na Belemgbunli Zɛdikaya zoanle maanle bɛhɔvɛlɛle ye, na belemgbunli ne bizebizale ye edwɛkɛ wɔ fealeranu wɔ ye sua nu* ɛkɛ.+ Ɔbizale ye kɛ, “Asoo edwɛkɛ mɔɔ vi Gyihova la bie wɔ ɛkɛ ɔ?” Gyɛlɛmaya buale ye kɛ, “Ɛhɛe, bie wɔ ɛkɛ!” na ɔdoale zo kɛ, “Bɛbava wɔ bɛawula Babelɔn belemgbunli ne asa anu!”+ 18 Eza Gyɛlɛmaya zele Belemgbunli Zɛdikaya kɛ: “Duzu ɛtane a meyɛ metia ɛdawɔ, wɔ sonvolɛma nee menli ɛhye, mɔɔ ɔdaye ti bɛhye me bɛdo efiade a? 19 Nienwu a wɔ ngapezoma ne mɔ mɔɔ bɛhanle ngapezo bɛhilele wɔ kɛ, ‘Babelɔn belemgbunli ne ɛnrɛra ɛ nwo zo nee azɛlɛ ɛhye azo’ la wɔ a?+ 20 O me menle belemgbunli, mesɛlɛ wɔ tie. Maa menva me nzɛlɛlɛ ɛhye mendo ɛ nyunlu. Mmafa me ɛkɔ kɛlɛhɛlɛvolɛ Gyɛhɔnatan sua nu ɛkɛ ne bieko,+ anrɛɛ mebawu wɔ ɛkɛ.”+ 21 Ɔti Belemgbunli Zɛdikaya maanle bɛvale Gyɛlɛmaya bɛhɔdole efiade wɔ Sinzavolɛma Sua nu ɛkɛ,+ na bɛvale paano kunguma ko bɛvile menli mɔɔ to paano la awɔdenle ne azo bɛrɛlɛle ye alehyenlɛ biala+ hɔkpulale kɛ suakpole ne azo paano kɔsɔɔti wiele la.+ Na Gyɛlɛmaya hale Sinzavolɛma Sua nu ɛkɛ.\n^ Eza bɛfɛlɛ ye Gyɛhɔyakɛn yɛɛ Gyɛkonaya.\n^ Hibulu aneɛ nu, “bula sua.”


Gyihova Mɔɔ Metie Ye La Ɛmaa Menyia Nyilalɛ Dɔɔnwo | Debiezukoalɛ\nKENGA YE WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese (Brazil) Punjabi Quechua (Ayacucho) Quechua (Bolivia) Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Umbundu Uzbek Venda Vietnamese Waray-Waray Wolaita Xhosa Yoruba Zulu\nGyihova Mɔɔ Metie Ye La Ɛmaa Menyia Nyilalɛ Dɔɔnwo\nElisa Piccioli anloa edwɛkɛ\nMe Ze hanle kɛ: “Ɛzukoalɛdeɛ mɔɔ yɛ azibɛnwo la boni a yɛnyia yɛfi Nowa ɛkɛ a. Nowa diele Gyihova yɛɛ ɔhulole ye abusua ne, na ɔluakɛ bɛ muala bɛhɔle ɛlɛka ne anu la ati, bɛnyianle bɛ ti wɔ Azuyilɛ ne anu.”\nNINYƐNE mɔɔ mekakye ye wɔ me Ze anwo ɔvi me ngakula nu la ko a le kɛ ɔbɛlɛ ɔ nwo aze, ɔyɛ gyima ɛsesebɛ. Ɔkulo pɛlepɛlelilɛ yemɔti mekɛ mɔɔ ɔdele Baebolo ne anu edwɛkɛ wɔ 1953 ne anu la, ndɛndɛ ne ala ɔliele ɔlile. Akee ɔbɔle mɔdenle kɛ ɔfa mɔɔ ɛnee ɔlɛsukoa la yeahilehile yɛ. Mɔlebɛbo ne, ɛnee me mame ɛngulo kɛ ɔbagyakyi Katɔlek asɔne ne. Noko, yeangyɛ ɔbɔle ɔ bo kɛ ɔfa mɔɔ Baebolo ne kilehile la yeabɔ ye ɛbɛla.\nƐnee me Ze fa mekɛ dɔɔnwo yɛ gyima ɛsesebɛ wɔ ye ɛya nu, yɛɛ me Mame noko angɔ sukulu, yemɔti ɛnee ɔyɛ se kɛ yɛ awovolɛ nee yɛ bɛazukoa. Ɔdwu mekɛ ne bie a, ɛvɛlɛ ti me ze bɔ mɔdenle kpalɛ na ɔ nee yɛ azukoa. Noko ɔnyianle ye mɔdenlebɔlɛ ne azo nvasoɛ. Medame a mele awolɛ kpanyinli a, yemɔti ɛnee mekile me diema raalɛ ko nee mrenya nwiɔ debie. Ninyɛne mɔɔ ɛnee me Ze ta ka nwolɛ edwɛkɛ la bie a le kɛzi ɛnee Nowa kulo ye abusua ne nee kɛzi ɔyɛle tieyɛ ɔmanle Nyamenle la. Ɛnee me nye die Baebolo ne anu edwɛkɛ ɛhye anwo kpalɛ! Yeangyɛ, yɛ muala yɛbɔle ɔ bo yɛhɔle debiezukoalɛ wɔ Belemgbunlililɛ Asalo bie mɔɔ wɔ Roseto degli Abruzzi, suakpole bie mɔɔ wɔ Adriatic ɛnweazo wɔ Italy la azo.\nMekɛ mɔɔ me nee me mame vole awoka hɔle yɛ maangyeba nyianu mɔɔ lumua wɔ Rome adɔleɛ wɔ 1955 ne anu la, ɛnee meli ɛvolɛ 11. Ɔvi mekɛ zɔhane, menwu kɛ nyianu le debie mɔɔ nwolɛ hyia maa Keleseɛnema a.\nBɛzɔnenle me wɔ ye ɛvolɛ ko anzi, na yeangyɛ membɔle dahuu ɛzonlenlɛ gyima ne abo. Mekɛ mɔɔ menyianle ɛvolɛ 17 la, bɛkpale me kɛ adekpakyelɛ titile wɔ Latina mɔɔ wɔ Rome nyiakɛ mɔɔ ɛvi me sua nu mɔɔ kɔ ɛkɛ la, ɔbayɛ mayɛle 190 anzɛɛ (km 300) la. Kɛmɔ ɛnee ɔle suakpole mɔɔ bɛlɛkyekye ye fofolɛ la ati, ɛnee awie biala ɛndwenle mɔɔ ɔ gɔnwo ɛlɛyɛ la anwo. Me nee me adekpakyelɛ bokavolɛ ne anye liele kɛ yɛmanle Baebolo nwo mbuluku dɔɔnwo la, noko ɔluakɛ ɛnee mele kakula la ati, me nwo lɔle sua nu kpalɛ! Noko akee, ɛnee mekulo kɛ medi adehilelɛ mɔɔ bɛvale bɛmanle me la azo.\nYɛ atɔfolɛlielɛ kenle ne\nNzinlii, bɛdule me kɛ mengɔmboa memaa bɛyɛ “Everlasting Good News” Maanle Maanle Avinli Nyianu ne mɔɔ bɛbayɛ ye wɔ Milan la anwo ngyehyɛleɛ. Me nee menli dɔɔnwo mɔɔ Paolo Piccioli, adiema kpavolɛ bie mɔɔ ɔvi Florence boka nwo la, dule yɛ nwo manle yɛle gyima wɔ nyianu ne abo. Nyianu ne kenle ne mɔɔ tɔ zo nwiɔ la anu, ɔmanle belazinlililɛ nwo ɛdendɛlɛ kɛnlɛma bie. Mekakye kɛ menyianle adwenle kɛ, ‘Adiema ɛhye ɛnrɛgya ɛlɛ.’ Noko akee, mekɛ mɔɔ yɛbɔle ɔ bo kɛ yɛkɛlɛ yɛ nwo la, ɔralale ali kɛ yɛ bodane, ɛhulolɛ mɔɔ yɛlɛ yɛmaa Gyihova, nee ɛhulolɛ kpole mɔɔ yɛlɛ kɛ yɛtie ye la le ko. Me nee Paolo gyale wɔ 1965 ne anu.\nYƐYIALE ƐSƆFOMA FANE DƆƆNWO\nMenyɛle adekpakyelɛ gyima ne ɛvolɛ bulu wɔ Florence. Ɛnee yɛ nye die kɛ asafo ne mɔ ɛlɛkɔ bɛ nyunlu, na ngakula ne mɔ ɛlɛnyi sunsum nu la. Ɛnee me nee Paolo yɛɛ ngakula ta bɔ bɔlo na yɛdi sunsum nu adwelie. Ɛnee me nye die nwo kɛ me hu banyia mekɛ amaa me ɛdeɛ, noko menwunle kɛ ngakula nee mbusua mɔɔ wɔ asafo ne anu la nyianle mekɛ nee ɛhulolɛ mɔɔ ɛnee ɔlɛ ɔmaa bɛ la azo nvasoɛ.\nSaa medwenle Baebolo ɛzukoalɛ dɔɔnwo mɔɔ yɛyɛle la anwo a, ɔmaa medi fɛlɛko. Bɛdabɛ mɔɔ yɛ nee bɛ zukoale la anu ko a le Adriana, yɛɛ ɔdaye noko ɔhanle mɔɔ ɛnee ɔlɛsukoa la anwo edwɛkɛ ɔhilele mbusua gyɛne nwiɔ bie. Bɛ nee ɛsɔfo bie yɛle ngyehyɛleɛ kɛ bɛbayia bɛazuzu ɛzonlenlɛ nu ngilehilelɛ le kɛ Nsa-ko ne nee ɛkɛla mɔɔ ɛnnwu ɛlɛ la anwo. Ɛzonlenlɛ nu mgbanyima nsa rale ayia ne. Mekɛ mɔɔ yɛ Baebolo sukoavoma ne vale ɛsɔfo ne mɔ ngilenu ne dole Baebolo ngilehilelɛ ne mɔɔ nuhua la ɛkɛ wienyi anwo la, bɛnwunle kɛ edwɛkɛ ne abo ɛdelɛ ɛnla aze yɛɛ ɔngyi kpɔkɛ zo. Ɛhɛe, zɔhane ayia ne vale nzenzaleɛ kpole rale. Nzinlii, menli 15 vi mbusua ɛhye mɔ anu rayɛle Alasevolɛ.\nAsolo ndenle mɔɔ yɛdua zo yɛka edwɛkɛ ne ɛnɛ la ɛdeɛ, noko zɔhane mekɛ ne, ɛnee Paolo “ɛbe kpalɛ” wɔ ɛsɔfoma mɔɔ bɛ nee bɛ tendɛ la anu, yemɔti ɔnyianle bɛ nuhua dɔɔnwo. Mekakye ko bie mɔɔ yɛyɛle ye wɔ tievolɛma mɔɔ bɛnle Alasevolɛ anyunlu la. Ɔralale ali kɛ, ɛnee dwazotiama ɛha ɛhile tievolɛma ne kɛ bɛbiza kpuyia mɔɔ ɛngyi kpɔkɛ zo la. Noko akee, ɛnee ɔwɔ kɛ awie biala fa ɔ nwo wula adwelielilɛ ne anu. Awie bie bizale saa ɔle kpalɛ kɛ asɔne ne kɛva ɔ nwo kɛwulowula maanyɛlɛ nu kɛmɔ yeyɛ ye wɔ ɛvoya dɔɔnwo anu la. Yɛdwule edwɛkɛ ɛhye azo la, ɔlale ali kɛ ɛnee ɛsɔfo ne mɔ ɛnnwu mɔɔ bɛka a. Ahɛnlaneɛ ne nlunle arɛlevilɛ nu, na ɔmanle ayia ne rale awieleɛ. Ɛvolɛ dɔɔnwo pɛle nu la, yɛdele kɛ amuanrɛɛ ɛnee ɛsɔfo ne mɔ ɛyɛ ngyehyɛleɛ ɛdo ɛkɛ ne kɛ saa adwelielilɛ ne angɔ zo kɛmɔ bɛkulo ye la a bɛnlua kɛnlaneɛ ne.\nYƐNYIANLE ƐZONLENLƐ NWO ADENLE DƆƆNWO\nMekɛ mɔɔ me nee Paolo gyale la, ye ɛvolɛ bulu anzi, bɛdole ɛsalɛ bɛvɛlɛle yɛ kɛ yɛhɔyɛ maanzinli zo neavolɛ gyima. Ɛnee Paolo yɛ gyima kpalɛ, yemɔti ɛnee ɔnla aze kɛ yɛbazi kpɔkɛ. Noko mekɛ mɔɔ yɛvale asɔneyɛlɛ yɛzuzule nwo la, yɛdule yɛ nwo yɛmanle ɛzonlenlɛ nwo adenle fofolɛ ɛhye. Ɛnee yɛ nee mbusua mɔɔ bɛkɛzokoɛ yɛ la bɔ nu yɛ ninyɛne dɔɔnwo. Ɔdwu nɔsolɛ nu a, yɛbɔ nu yɛsukoa debie, yɛɛ Paolo boa ngakula ne mɔ ɔmaa bɛyɛ bɛ sukulu gyima, titile saa bɛmaa bɛ mgbondabulɛ a. Bieko, ɛnee Paolo anye bolo ɛgengalɛ nwo yemɔti ɛnee ɔfa anyelielɛ ɔka ninyɛne mɔɔ ɔkɛgenga la anwo edwɛkɛ ɔkile bɛ. Ɔdwu Kenlenzile a, yɛta yɛkɔ azuamgbole mɔɔ Alasevolɛ ɛnle ɛkɛ la azo yɛkɔka edwɛkɛ ne, na yɛto ɛsalɛ yɛfɛlɛ menli yɛmaa bɛbatie ɛdendɛlɛ mɔɔ yɛbamaa ye zɔhane nɔsolɛ ne la bie.\nƐnee yɛ nye die kɛ yɛ nee ngakula babɔ nu ayɛ ninyɛne, na Paolo ɛdeɛ, ɛnee ɔta ɔ nee bɛ bɔ bɔlo\nYɛnyianle ɛvolɛ nwiɔ pɛ wɔ maanzinli gyima ne anu la, bɛvɛlɛle yɛ kɛ yɛhɔzonle wɔ Rome Bɛtɛle. Paolo yɛle gyima wɔ ɛleka mɔɔ bɛdi mɛla nwo edwɛkɛ la, yɛɛ menyɛle magazine nwo gyima. Ɛnee ɔnla aze kɛ yɛbayɛ nzenzaleɛ ɛdeɛ, noko yɛbɔle kpɔkɛ kɛ yɛbayɛ tieyɛ. Mekɛ mɔɔ yɛnwunle kɛ ngyikyi ngyikyi ɔfese ne anu ɛlɛtɛlɛ na mediema mɔɔ wɔ Italy la anwo ɛlɛso la, yɛ nye liele kpole. Mekɛ zɔhane anu, bɛliele Gyihova Alasevolɛ mɔɔ ɛnee wɔ Italy la bɛdole nu wɔ mɛla adenle zo. Nɔhalɛ nu, yɛ nye ɛlie wɔ ɛzonlenlɛ gyima ɛhye anu.\nƐnee Paolo anye die ye Bɛtɛle gyima ne anwo kpalɛ\nMekɛ mɔɔ ɛnee yɛlɛsonle wɔ Bɛtɛle la, mɔɔ Baebolo ne ka ye wɔ mogya nwo la yɛle edwɛkɛ wɔ Italy. Wɔ 1980 ne mɔ anu, bɛlile mogya nwo edwɛkɛ ɛhye bie bɛmanle ɔyɛle edwɛkɛ kpole. Ɔnva nwo kɛ mogya nu ewule mɔɔ menli dɔɔnwo nyia ye fi bɛ awovolɛ ɛkɛ wɔ Mɛdetɛlenia maanzinli ne anu la a hunle kakula bie la, bɛbɔle ye awovolɛ mɔɔ bɛle Alasevolɛ la somolɛ kɛ bɛdabɛ a bɛhunle bɛ ra raalɛ ne a. Mediema mɔɔ bɛwɔ Bɛtɛle abusua ne anu la boale lɔyama mɔɔ gyinlanle awovolɛ ne mɔ agyakɛ anu la. Edwɛkɛ bie mɔɔ ɛnee wɔ kɛlata bie nee Awake! titile bie anu la, boale menli manle bɛnwunle nɔhalɛ ne na bɛdele mɔɔ Nyamenle Edwɛkɛ ne ka ye wɔ mogya nwo la abo kpalɛ. Wɔ siane zɔhane ne mɔ anu, ɛnee Paolo ta yɛ gyima dɔnehwele 16 kenle ko biala mɔɔ ɔnlie ɔ menle a. Menyɛle mɔɔ mebahola ye yɛ la, menvale memboale ye.\nNZENZALEƐ BIEKO RALE ME ƐBƐLABƆLƐ NU\nYɛgyale ɛvolɛ 20 la, edwɛkɛ bie zile mɔɔ ɛnee yɛ nye ɛnla a. Mekɛ mɔɔ menyiale ɛvolɛ 41 na Paolo ɛnyia 49 la, menganle mengilele ye kɛ mesuzu kɛ melɛnrenzɛ. Menwunle ye wɔ ye buluku mɔɔ ye kɛlɛtokɛ wɔ nu la anu kɛ: “Asɔneyɛlɛ: Saa ɔle nɔhalɛ a, ɛnee boa yɛ maa yɛdoa zo yɛyɛ dahuu ɛzonlenlɛ gyima ne, mmamaa yɛto yɛ nwo wɔ sunsum nu, na boa maa yɛyɛ neazo kpalɛ kɛ awovolɛ. Yeanyɛ boɛ fee la, boa me maa menva ɛdendɛlɛ mɔɔ memaa ye wɔ bamaa ne azo ɛvolɛ 30 mɔɔ ɛze ɛhɔ la anu ɛya ngyɛnu 1 menli gyima.” Saa ɛnea mɔɔ vile nu rale la a, ɛnee ɔbayɛ kɛ Gyihova diele ye nzɛlɛlɛ ne—nee me ɛdeɛ ne.\nNzenzaleɛ kpole rale yɛ ɛbɛlabɔlɛ nu wɔ mekɛ mɔɔ yɛwole Ilaria la. Nɔhalɛ, ɔdwu mekɛ ne bie a ɛnee yɛ sa nu ɛdo, Mrɛlɛbulɛ 24:10 bɔbɔ ka kɛ: “Saa edwɛkɛ to wɔ na ɛ rɛle bɔ a, ɛnee noko wɔ anwosesebɛ le ekyi.” Noko yɛboale yɛ nwo, na yɛhakyele kɛ menli nwiɔ lua a, bɛkola bɛmaa bɛ nwo anwosesebɛ.\nIlaria ta ka kɛ ɔyɛ ye fɛ kɛ Alasevolɛ nwiɔ mɔɔ anye bolo dahuu ɛzonlenlɛ gyima ne la a wole ye la. Yeande nganeɛ ɛlɛ kɛ bɛbu bɛ nye bɛgua ɔ nwo zo; ɔnyinle abusua kpalɛ nu. Ɔdwu alehyenlɛ nu a, me nee ye a wɔ sua nu a. Saa Paolo ba sua nu nɔsolɛ a, mekɛ dɔɔnwo ne ala, ɛnee ɔlɛ gyima ɔyɛ; noko akee ɔnyia mekɛ ɔmaa ye, ɔ nee ye di nwɔhoa na ɔboa ye ɔmaa ɔyɛ ye sukulu gyima. Noko saa ɔwɔ kɛ ɔtɛnla aze dedee nwonlomɔ dɔne nwiɔ anzɛɛ dɔne nsa na yeawie ye gyima ɛdeɛ ne yɛ bɔbɔ a, ɔyɛ ye zɔ. Ɛnee Ilaria ta ka kɛ, “Me ze a le me gɔnwo kpalɛ kpalɛ a.”\nƆdwu mekɛ ne bie a, ɛnee ɔhyia kɛ yɛgyinla kpundii na yɛahola yɛamaa Ilaria ava Keleseɛnema adenle zo. Mekakye kɛ mekɛ bie ɔlale subane ɛtane bie ali, wɔ mekɛ mɔɔ ɛnee ɔ nee ɔ gɔnwo bie ɛlɛdi nwɔhoa la. Yɛgyinlanle Baebolo ne azo yɛhilele ye deɛmɔti ɔnle kɛ ɔyɛ zɔ la. Eza yɛmanle ɔkpale ɔ gɔnwo ne kyɛlɛ wɔ yɛ nyunlu ɛkɛ.\nIlaria ka kɛ ɔ nye die ɛhulolɛ mɔɔ ye awovolɛ lale ye ali wɔ ɛzonlenlɛ gyima ne anwo la. Kɛkala mɔɔ yegya la, akee yede kɛzi nwolɛ hyia kɛ yɛbadie Gyihova na yɛali ye adehilelɛ zo la abo kpalɛ.\nMENYƐLE TIEYƐ WƆ ALƆBƆLƐLILƐ MEKƐ NU\nWɔ 2008 ne anu, Paolo nwunle kɛ yenyia anahɛlɛ. Mɔlebɛbo ne, ɛnee ɔzɔho kɛ Paolo bahola agyinla ye anwodolɛ ne anloa, yemɔti ɔmanle me anwosesebɛ kpalɛ. Bieko, mekɛ mɔɔ ɛnee yɛlɛkpondɛ ayileyɛlɛ nwo folɛdulɛ kpalɛ la, ɛnee yɛ nee Ilaria bɔ nu fa mekɛ dɔɔnwo sɛlɛ Gyihova kɛ ɔboa yɛ. Noko ngyikyi ngyikyi, menwunle kɛ nrenya ɛhye mɔɔ anwo yɛ se kɛ debie la ɛbɔ ɔ bo ɛlɛtuto. Ɔwule ɛvolɛ 2010 ne anu, na ɛhye gyegyele me kpalɛ. Noko memanle mɔɔ me nee ye yɛle ye wɔ ɛvolɛ 45 ne anu la kyekyele me rɛle. Yɛyɛle mɔɔ yɛbahola la yɛmanle Gyihova. Meze kɛ yɛ gyima ne azo bara nvasoɛ dahuu. Yɛɛ me nye la ye ɛsesebɛ kɛ mebanwu Paolo wɔ ewudwazo ne anu, kɛmɔ Gyisɛse edwɛkɛ ne mɔɔ wɔ Dwɔn 5: 28, 29 kile la.\n“Ɛnɛ nee ɛnɛ ala, me nye die Nowa edwɛkɛ ne anwo kɛ me ngakula nu la. Metɛkakyile kpɔkɛ ne mɔɔ membɔle la”\nƐnɛ nee ɛnɛ ala, me nye die Nowa edwɛkɛ ne anwo kɛ me ngakula nu la. Metɛkakyile kpɔkɛ ne mɔɔ membɔle la. Mekulo kɛ metie Gyihova wɔ debie biala anu. Medie medi kɛ ngyegyelɛ mɔɔ yɛkɔ nu, afɔle mɔɔ yɛbɔ, anzɛɛ ninyɛne mɔɔ fi yɛ sa la ɛndwu nyilalɛ mɔɔ yɛ ɛlɔlɛ Nyamenle ne fa maa yɛ la fee. Menyia anwubielɛ wɔ ɛhye anwo, na menwu kɛ ɔle kpalɛ kɛ menyɛle ye zɔ la.\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ June 2013


Yizikeɛle 45 | Yintanɛte Zo Baebolo | Ewiade Fofolɛ Ngilebɛbo\nNdoboa nwuanzanwuanza ne nee suakpole ne (1-6)\nKpanyinli ne azɛlɛ ɛdeɛ ne (7, 8)\nƆwɔ kɛ mgbanyima ne mɔ di nɔhalɛ (9-12)\nMenli ne ndoboa nee kpanyinli ne (13-25)\n45 “‘Saa bɛlɛkyɛ azɛlɛ ne kɛ bɛ agyapadeɛ a,+ anrɛɛ bɛpɛ azɛlɛ ne ɛleka nwuanzanwuanza ne bie bɛyɛ ndoboa bɛmaa Gyihova.+ Ɔwɔ kɛ ye tendenle yɛ kubit* 25,000, na ye tɛtɛlɛ yɛ kubit 10,000.+ Ɔ muala* bayɛ ɛleka nwuanzanwuanza. 2 Ɛhye anu a ɛleka nwuanzanwuanza ne mɔɔ ye tɛbanu nna ne mɔ amuala sɛ mɔɔ ye tendenle le kubit 500 na ye tɛtɛlɛ le kubit 500* la wɔ a,+ yɛɛ ɔbanyia adidileka mɔɔ le kubit 50 la wɔ ye tɛbanu ne mɔ biala azo.+ 3 Suzu ɛleka mɔɔ ye tendenle le kubit 25,000 na ye tɛtɛlɛ le kubit 10,000 la wɔ nu, na yemɔ azo a ɛzonlenlɛsua ne mɔɔ le debie nwuanzanwuanza kpalɛ la bagyinla a. 4 Ɔbayɛ azɛlɛ ne anu ɛleka nwuanzanwuanza yeamaa ɛsɔfoma ne mɔ,+ ɛzonlenlɛsua ne anu sonvolɛma mɔɔ bɛba Gyihova anyunlu bɛbasonle ye la.+ Ɔbayɛ ɛleka mɔɔ bɛbasisi bɛ azua nee ɛleka nwuanzanwuanza yeamaa ɛzonlenlɛsua ne. 5 “‘Livaema mɔɔ bɛsonle wɔ ɛzonlenlɛsua ne anu la bɛanyia ɛleka mɔɔ ye tendenle le kubit 25,000 na ye tɛtɛlɛ le kubit 10,000 la,+ yɛɛ bɛbanyia aleɛlilɛ azua* 20+ kɛ bɛ agyapadeɛ. 6 “‘Bɛva ɛleka mɔɔ ye tendenle le kubit 25,000 (ɔ nee ndoboa nwuanzanwuanza ne sɛ) na ye tɛtɛlɛ le kubit 5,000 la bɛmaa kɛ suakpole ne azɛlɛ.+ Ɔbayɛ Yizilayɛma amuala ɛdeɛ. 7 “‘Na kpanyinli ne azɛlɛ ɛdeɛ ne bala ndoboa nwuanzanwuanza ne foa ko nee ɛleka mɔɔ bɛpɛ bɛdo ɛkɛ bɛmaa suakpole ne la noko foa ko. Ɔbabikye ndoboa nwuanzanwuanza ne nee suakpole ne azɛlɛ ne. Ɔbala adɔleɛ afoa nu nee aduduleɛ afoa nu. Ye tendenle, ɔvi adɔleɛ mɔɔ kɔdwu aduduleɛ la bayɛ kɛ mbusua ne mɔ ɛdeɛ ne la anu ko.+ 8 Azɛlɛ ɛhye bayɛ ye agyapadeɛ wɔ Yizilayɛ. Me mgbanyima ne mɔ ɛnrɛsisi me menli ne bieko,+ na bɛbava azɛlɛ ne bɛamaa Yizilayɛma kɛ mɔɔ bɛ mbusua ne mɔ de la.’+ 9 “Mɔɔ Tumivolɛ Awulae Gyihova ɛha la ɛne: ‘Yizilayɛ mgbanyima, bɛyɛ bɛmaa yebo zo!’ “‘Bɛgyakyi bɛ basabasayɛlɛ nee bɛ nzisi ne, na bɛli pɛlepɛle na bɛyɛ mɔɔ tenrɛ la.+ Bɛgyakyi me menli ne agyapadeɛ ɛlielɛ,’+ Tumivolɛ Awulae Gyihova a se a. 10 ‘Bɛva tone, yifa ɛzuzudeɛ* yɛɛ baate ɛzuzudeɛ* mɔɔ bɛdi munli la bɛzuzu ninyɛne.+ 11 Ɔwɔ kɛ yifa ɛzuzudeɛ ne nee baate ɛzuzudeɛ ne yɛ ko. Ɔwɔ kɛ baate ɛzuzudeɛ ne yɛ homa* ngyɛnu bulu anu ko, yɛɛ ɔwɔ kɛ yifa ɛzuzudeɛ ne yɛ homa ngyɛnu bulu anu ko. Bɛbagyinla homa ne azo a bɛazuzu a. 12 Hyikɛle*+ ko le gilaa* 20. Na hyikɛle 20 nee hyikɛle 25 yɛɛ hyikɛle 15 bayɛ meena* ko amaa bɛ.’ 13 “‘Ndoboa mɔɔ ɔwɔ kɛ bɛfa bɛmaa la ɛne: hwiiti homa ko anu yifa ngyɛnu nsia anu ko yɛɛ baale homa ko anu yifa ngyɛnu nsia anu ko. 14 Nwole dodo mɔɔ bɛbava bɛamaa la ɔwɔ kɛ gyinla baate ɛzuzudeɛ zo. Kɔɔ* ngyɛnu bulu anu ko le baate ko, na baate bulu bayɛ homa ko, ɔluakɛ baate bulu le homa ko. 15 Na wɔ Yizilayɛma nyɛmoa ne mɔ anu, ɔwɔ kɛ bɛye boane ko bɛfi mboane 200 biala anu bɛfa bɛba. Bɛbava ɛhye mɔ bɛabɔ ma afɔle,+ ɛyelalɛ afɔle+ yɛɛ anzodwolɛ afɔle,+ amaa bɛali menli ne ati mgbɔdalɛ,’+ Tumivolɛ Awulae Gyihova a se a. 16 “‘Menli mɔɔ de azɛlɛ ne azo la amuala bava ndoboa ɛhye+ arɛlɛ Yizilayɛ kpanyinli ne. 17 Noko kpanyinli ne a bava ɛyelalɛ afɔlebɔdeɛ,+ ma afɔlebɔdeɛ+ nee nza afɔlebɔdeɛ ne mɔ ara wɔ ɛvoyia mekɛ,+ siane fofolɛ, Ɛnwomenlelielɛ kenle+ nee ɛvoyia kɔsɔɔti mɔɔ ɔwɔ kɛ Yizilayɛma di la anu a.+ Ɔdaye a ɔbava ɛtane afɔlebɔdeɛ ne, ma afɔlebɔdeɛ ne, ɛyelalɛ afɔlebɔdeɛ ne nee anzodwolɛ afɔlebɔdeɛ ne mɔ yeara a, amaa bɛava bɛali Yizilayɛma ati mgbɔdalɛ.’ 18 “Mɔɔ Tumivolɛ Awulae Gyihova ɛha la ɛne: ‘Wɔ siane ne mɔɔ limoa la kenle mɔɔ limoa la anu, fa ɛnlankɛ ralɛ nyinli mɔɔ te kpɔkɛ la te ɛzonlenlɛsua ne anwo fi ɛtane nwo.+ 19 Ɛsɔfo ne bava ɛtane afɔlebɔdeɛ ne mogya ne bie aha ɛzonlenlɛsua ne anlenkɛ ne felɛmo ne,+ afɔlemokyea ne ndazo ne mgbɛnezo nna ne mɔ yɛɛ ɔ kunlu lɔ alienwo ɛkɛ anlenkɛ kpole ne felɛmo ne anwo. 20 Ɛhye a bɛbayɛ ye wɔ siane ne kenle mɔɔ tɔ zo nsuu la azo a, ɔluakɛ bie a awie anye ɛnla nwo anzɛɛ ɔnze yeyɛ ɛtane;+ na ɔwɔ kɛ bɛdi ɛzonlenlɛsua ne ati mgbɔdalɛ.+ 21 “‘Siane ne mɔɔ limoa la kenle mɔɔ tɔ zo 14 ne azo, bɛbali Akpabɛnwo ɛvoyia ne.+ Bɛbali paano mɔɔ mgbɔvonle ɛnle nu la kenle nsuu.+ 22 Kenle zɔhane, kpanyinli ne bava ɛnlankɛ ralɛ nyinli ko yeamaa bɛava bɛabɔ ɛtane nwo afɔle bɛamaa ɔdaye nee menli mɔɔ de azɛlɛ ne azo la amuala.+ 23 Ɛvoyialilɛ ne kenle nsuu ne anu amuala, ɔbava nlankɛ mralɛ nyinli nsuu mɔɔ bɛte kpɔkɛ la yɛɛ mboane nyinli nsuu mɔɔ bɛte kpɔkɛ la yeabɔ ɛyelalɛ afɔle yeamaa Gyihova kenle ko biala,+ yɛɛ ɔbava abɔnkye nyinli yeabɔ ɛtane nwo afɔle kenle ko biala. 24 Eza ɔwɔ kɛ ɔfa ɛnlankɛ ralɛ nyinli biala anwo yifa ko nee boane nyinli ko biala anwo yifa ko yɛɛ yifa ko biala anwo nwole hin ko* ɔmaa kɛ ma afɔlebɔdeɛ. 25 “‘Siane ne mɔɔ tɔ zo nsuu la kenle 15 ne azo, ɔwɔ kɛ ɔfa ninyɛne ɛhye mɔ ala, ɛtane afɔlebɔdeɛ, ɛyelalɛ afɔlebɔdeɛ, ma afɔlebɔdeɛ yɛɛ nwole ne ɔmaa wɔ ɛvoyialilɛ ne kenle nsuu ne mɔ anu.’”+\n^ Anzɛɛ “Wɔ ye ɛweɛne ne mɔ amuala anloa.”\n^ Hibulu aneɛ nu, “ɛke 500 ɛke 500.”\n^ Anzɛɛ “mena.” Nea Mok. B14.\n^ Anzɛɛ “hin.” Nea Mok. B14.


Gyemise 2 | Yintanɛte Zo Baebolo | Ewiade Fofolɛ Ngilebɛbo\nGyemise Kɛlata Ne 2:1-26\nSonla nyunlu ɛnleanlɛ, ɔle ɛtane (1-13)\nƐlɔlɛ, dehelɛ mɛla ne (8)\nDiedi mɔɔ gyima ɛmboka nwo la ɛwu (14-26)\nSunsum ɛtane die di na bɛ nwo woso bɛ (19)\nBɛvɛlɛle Ebileham Gyihova agɔnwo (23)\n2 Me mediema, asoo bɛlɛ yɛ Awulae Gyisɛse Kelaese mɔɔ le yɛ anyunlunyia la anwo diedi ne anu wɔ mekɛ mɔɔ bɛnea menli nyunlu la ɔ?+ 2 Saa awie mɔɔ wula nvutuke mgbɔdelera na ɔwula tɛladeɛ kɛnlɛma la ba bɛ nyianu ne bie na ehyianli mɔɔ wula tɛladeɛ evinli la noko ba ɛkɛ a, 3 asoo bɛte bɛ nyunlu bɛka bɛkile mɔɔ wula tɛladeɛ kɛnlɛma ne la kɛ, “Tɛnla ebia ɛhye azo wɔ ɛleka kɛnlɛma ɛhye,” na bɛka bɛkile ehyianli ne kɛ, “Gyinla ɛkɛ” anzɛɛ, “Tɛnla aze wɔ me gyakɛ abo ebia zo wɔ ɛke ɔ”?+ 4 Saa bɛyɛ ye zɔ a, asoo ɔngile kɛ bɛbu menli bie mɔ kɛ bɛle kpalɛ bɛtɛla awie mɔ,+ na bɛtɛyɛle ndɛnebuavolɛma mɔɔ bua mgbɔvodɛne* ɔ?+ 5 Me mediema alɔvolɛ, bɛdie. Asoo tɛ menli mɔɔ ewiade ne bu bɛ ehyiavolɛma la a Nyamenle ɛkpa bɛ ɛyɛ bɛ diedi nu sukoavolɛma+ nee Belemgbunlililɛ ne mɔɔ yeva yebɔ bɛdabɛ mɔɔ bɛkulo ye la ɛwɔkɛ la koliagyama a?+ 6 Noko bɛmɛ bɛmbu ehyiavolɛma bie. Asoo tɛ sukoavolɛma a sisi bɛ+ na bɛtwili bɛ bɛkɔ kɔɔto a? 7 Asoo bɛnga duma kpalɛ ne mɔɔ bɛfa bɛfɛlɛ bɛ la anwo edwɛkɛ ɛtane ɔ? 8 Saa bɛdi dehelɛ* mɛla ne mɔɔ ngɛlɛlera ne ka kɛ, “Kulo ɛ gɔnwo kɛ ɛ nwo” la azo a,+ ɛnee bɛlɛbɔ mɔdenle kpalɛ. 9 Noko saa bɛkɔ zo bɛnea menli nyunlu a,+ ɛnee bɛlɛyɛ ɛtane, na mɛla ne bua bɛ fɔlɛ kɛ bɛle mɛladonlɛma.+ 10 Na saa awie di Mɛla ne amuala azo na ɔfo nuhua edwɛkɛ kpɔkɛ ko bɔbɔ a, ɛnee yedo ɔ muala.+ 11 Ɔluakɛ ahenle mɔɔ hanle kɛ, “Mmasɛkye agyalɛ”+ la eza hanle kɛ, “Mmayɛ kodiawu.”+ Yemɔti saa wɔanzɛkye agyalɛ na ɛyɛ kodiawu a, ɛnee wɔdo mɛla. 12 Bɛhɔ zo bɛdendɛ na bɛbɔ bɛ ɛbɛla kɛ menli mɔɔ bɛbava alehelɛ mɛla* bɛabua bɛ ndɛne la.+ 13 Na mɔɔ ɛnze anwunvɔne la, bɛnrɛze ye anwunvɔne wɔ ye ndɛnebualɛ nu.+ Anwunvɔnezelɛ di ndɛnebualɛ zo konim. 14 Me mediema, saa awie ka kɛ ɔlɛ diedi na ɔnyɛ nwolɛ gyima a nvasoɛ boni a wɔ zo a?+ Asoo ye diedi zɔhane kɛhola kɛlie ye ngoane?+ 15 Saa mediema mrenyia anzɛɛ mediema mraalɛ bie ɛnlɛ adɛladeɛ* anzɛɛ aleɛ mɔɔ kɛza bɛ wɔ alehyenlɛ ne anu, 16 na bɛ nuhua bie ka kile bɛ kɛ, “Bɛhɔ anzodwolɛ nu; bɛ nwo ɛyɛ bɛ wuluwulu na bɛ ko ɛyi,” na bɛammaa bɛ mɔɔ bɛ sonlabaka ne hyia la a, nvasoɛ boni a wɔ zo a?+ 17 Zɔhane ala a diedi mɔɔ gyima ɛmboka nwolɛ la le wulera a.+ 18 Noko awie baha kɛ: “Ɛlɛ diedi, yɛɛ melɛ gyima. Kile me wɔ diedi mɔɔ gyima ɛmboka nwo la na mebalua me gyima zo meahile wɔ me diedi.” 19 Se ɛdie ɛdi kɛ Nyamenle kokye a wɔ ɛkɛ a? Wɔyɛ deɛ. Sunsum ɛtane ne mɔ noko die di na bɛ nwo woso bɛ.+ 20 O sonlamgbane, ɛkulo kɛ ɛnwu kɛ diedi mɔɔ gyima ɛmboka nwo la le mgbane ɔ? 21 Asoo tɛ mekɛ mɔɔ yɛ papa Ebileham vale ɔ ra Ayezeke maanle wɔ afɔlemokyea ne azo la anzi a bɛluale ye gyima zo bɛbule ye tenlenenli a?+ 22 Wɔnwu kɛ ye diedi nee ye gyima bɔle nu yɛle gyima na ye gyima maanle ye diedi lile munli,+ 23 na ngɛlɛlera ne rale nu kɛ: “Ebileham nyianle diedi wɔ Gyihova* anu na Nyamenle bule nyɛleɛ ɛhye kɛ ɔle tenlene”+ na bɛvɛlɛle ye Gyihova* agɔnwo.+ 24 Bɛnwu ye kɛ ɔlua gyima zo a bɛbu awie tenlenenli a na tɛ diedi angome azo ɔ. 25 Tɛ zɔhane ala a bɛluale tuutuunli Releehabe gyima zo bɛbule ye tenlenenli wɔ mekɛ mɔɔ ɔliele busiama ne kɛnlɛma na ɔmaanle bɛluale adenle fofolɛ nu bɛhɔle la ɔ?+ 26 Nɔhalɛ nu, kɛ mɔɔ sonlabaka mɔɔ sunsum* ɛnle nu ɛwu la,+ zɔhane ala a diedi mɔɔ gyima ɛmboka nwo la le wulera a.+\n^ Giliki aneɛ nu, “bua edwɛkɛ atisesebɛ nu.”\n^ Anzɛɛ “belemgbunli.”\n^ Giliki aneɛ nu, “fanwodi mɛla.”\n^ Giliki aneɛ nu, “anwo la zo.”


Belemgbunli Nɛbukadenɛza Nee Mgbavolɛ Nna Wɔ Babelɔn | Baebolo Nu Edwɛkɛ\nBELEMGBUNLI Nɛbukadenɛza vale Yizilayɛma mɔɔ ze nwoma kpalɛ la amuala hɔle Babelɔn. Ɛhye anzi belemgbunli ne kpale nu yele mgbavolɛ ne mɔ mɔɔ anwo yɛ fɛ kpalɛ na eza bɛze nrɛlɛbɛ la. Mgbavolɛ ɛhye anu nna a ɛnwu bɛ wɔ ɛke la. Ko a le Daneɛle, na nsa ne mɔɔ ɛha la Babelɔnma donle bɛ Hyeedelake, Mehyake, yɛɛ Abɛdenɛgo.\nNɛbukadenɛza bɔle adwenle kɛ ɔtete mgbavolɛ ne mɔ na bazonle wɔ ye sua nu ɛkɛ. Ɛvolɛ nsa ndeteleɛ ne anzi akee ɔbaye nuhua mɔɔ bɛze nrɛlɛbɛ kpalɛ la yeamaa bɛaboa ye wɔ gyimalilɛ nu. Ɛnee Belemgbunli ne kpondɛ kɛ mgbavolɛ ne mɔ nyia anwosesebɛ nee kpɔkɛdelɛ kpalɛ wɔ mekɛ mɔɔ bɛlɛtete bɛ la. Ɔti ɔzele ye azonvolɛ ne mɔ kɛ bɛva aleɛ nee nza kpalɛ mɔɔ ɔdaye mumua ne ɔ nee ye abusua ne di la bie bɛmaa bɛ.\nNea kpavolɛ Daneɛle. Ɛze mɔɔ ɔlɛka yeahile Nɛbukadenɛza sonvolɛ kpanyinli Ahyepinaze la ɔ? Daneɛle ɛlɛka ahile ye kɛ ɔngulo kɛ ɔkɛli ninyɛne mgbalɛ ne mɔɔ vi belemgbunli ɛkponle ne azo la. Ɛhye gyegyele Ahyepinaze. Ɔhanle kɛ: ‘Belemgbunli ɛhile aleɛ nee nza mɔɔ bɛva bɛmaa wɔ la. Na saa wɔanyia anwosesebɛ kɛ ɛ gɔnwo mɔ a, wɔannea a ɔbahu me.’\nYemɔti Daneɛle hɔle sonvolɛ ne mɔɔ Ahyepinaze ɛye ye kɛ ɔnlea ɔdaye nee ɔ gɔnwo mɔ nsa ne anwo zo la ɛkɛ ne. Ɔzele ye kɛ: ‘Mesɛlɛ wɔ sɔ yɛ nea kenle 10 pɛ. Maa bɛmaa yɛ nya nya yɛli na bɛmaa yɛ nzule yɛnlo. Na fa yɛ to menli mɔɔ ɛlɛdi belemgbunli aleɛ ne la anwo, na nea mɔɔ te kpɔkɛ kpalɛ la.’\nSonvolɛ ne kponlenle zolɛ kɛ ɔbayɛ. Na mekɛ mɔɔ kenle 10 ne dwule la, Daneɛle nee ɔ gɔnwo mɔ nsa ne nyianle kpɔkɛdelɛ kpalɛ dɛlale mgbavolɛ mɔɔ ɛha la amuala. Ɔti kɛ anrɛɛ bɛkɛli mɔɔ belemgbunli ne fa maa bɛ la sonvolɛ ne manle bɛhɔle zo bɛlile nya nya ne.\nƐvolɛ nsa ne dwule la bɛvale mgbavolɛ ne mɔ amuala bɛhɔle Nɛbukadenɛza anyunlu. Mekɛ mɔɔ ɔ nee bɛ muala dendɛle wiele la, belemgbunli ne nwunle Daneɛle nee ɔ gɔnwo mɔ nsa ne kɛ bɛze nrɛlɛbɛ kpalɛ. Ɔti ɔvale bɛ kɛ bɛboa ye wɔ ye sua nu ɛkɛ ne. Na mekɛ biala mɔɔ belemgbunli ne kɛbiza Daneɛle, Hyeedelake, Mehyake nee Abɛdenɛgo edwɛkɛ anzɛɛ kɛmaa bɛ gyima mɔɔ anu yɛ se kpalɛ la, bɛnyia nwolɛ adwenle mɔnwo 10 bɛtɛla ye ɛsɔfo ne mɔ anzɛɛ nrɛlɛbɛvolɛma ne mɔ.\nBɛbua Daneɛle ewule fɔlɛ noko anrɛɛ ɔbahola yeayɛ nwolɛ debie ɔ?\nAsoo Nyamenle balie mgbavolɛ nsa ɛhye mɔɔ avi sendɔlɔra ne anu?\nFa nwa awie Fa nwa awie Mgbavolɛ Nna Wɔ Babelɔn


Devidi Anzulo | Fa Kilehile Ɛ Mra\nSaa ɛzulolɛ ka wɔ a duzu a ɛyɛ a?— Bie a ɛkɔ wɔ mame nee wɔ papa ɛkɛ ne kɛ bɛboa wɔ. Noko awie bieko wɔ ɛkɛ mɔɔ ɔbahola yeaboa ɛdawɔ noko a. Ɔlɛ tumi kpole ɔtɛla awie biala. Ɛze ahenle holɛ ko ɔ?— Gyihova Nyamenle ɔ. Maa yɛha Baebolo ne anu kpavolɛ bie mɔɔ bɛfɛlɛ ye Devidi la anwo edwɛkɛ. Ɛnee ɔze kɛ Gyihova baboa ye dahuu, yemɔti yeanzulo.\nDevidi ngakula nu, ye awovolɛ hilele ye kɛ ɔhulo Gyihova. Ɛhye boale Devidi yemɔti yeanzulo wɔ mekɛ bɔbɔ mɔɔ ninyɛne mɔɔ yɛ ɛzulolɛ dole ye la. Ɛnee ɔze kɛ Gyihova le ɔ Gɔnwo yɛɛ Ɔbaboa ye. Kenle ko bie mɔɔ ɛnee Devidi ɛlɛnea ye mboane ne la, awenade kpole bie rahyele ko! Ɛze mɔɔ Devidi yɛle a? Ɔdoale awenade ne toonwo ɔhyele ye na ɔhunle ye! Mekɛ mɔɔ bedi noko rale mboane ne anwo zo la, Devidi hunle ɔdaye noko! Ɛnea a nwane a boale Devidi a?— Gyihova a boale ye a.\nMekɛ bie noko anu Devidi nyianle akɛnrasesebɛ titile. Ɛnee Yizilayɛma nee Filisitiama ɛlɛko. Filisitiama sogyanli ko ɛnee le sonla tendenle kpole, kakanyinli bie! Bɛfɛlɛ ye Golayate. Ɛnee kakanyinli ɛhye ɛlɛgolo Yizilayɛ sogyama nee Gyihova anwo. Golayate hanle hilele Yizilayɛ sogyama ne kɛ bɛye bɛ nyunlu na bɛrɛla bɛmaa bɛho. Noko Yizilayɛma kɔsɔɔti zulole kɛ bɛ nee ye kɛho. Mekɛ mɔɔ Devidi dele la, ɔhanle ɔhilele Golayate kɛ: ‘Me nee wɔ baho! Gyihova baboa me, na meali ɛ nwo zo konim!’ Ɛnea a Devidi nyianle akɛnrasesebɛ ɔ?— Ɛhɛe, ɔnyianle akɛnrasesebɛ kpole. Ɛkulo kɛ ɛnwu mɔɔ zile bieko la ɔ?\nDevidi vale ye totoabɔ ne na ɔsesale awolɛ nnu, na ɔhɔle kɛ ɔkayia kakanyinli ne. Mekɛ mɔɔ Golayate nwunle kɛzi Devidi le kakula la, ɔgolole Devidi anwo. Noko Devidi hanle hilele ye kɛ: ‘Wɔmɔ ɛnee konle dadeɛ yɛɛ ɛra a, na mame, Gyihova duma nu a mera a!’ Devidi vale bolɛ ko wulale ye totoabɔ ne anu, ɔnriandile ɔhɔyiale Golayate, na ɔdole ɔbɔle ye. Bolɛ ne yiale ɔ nwoma azo! Kakanyinli ne dɔle aze na ɔwule! Ɛzulolɛ hanle Filisitiama na bɛ muala bɛnriandile. Kɛ ɔyɛle mɔɔ kakula le kɛ Devidi holale hunle kakanyinli ɛ?— Gyihova boale ye, ɛnee Gyihova tumi ne le kpole tɛla zɔhane kakanyinli ne!\nDevidi anzulo ɔluakɛ ɛnee ɔze kɛ Gyihova baboa ye\nDuzu a ɛsukoa ɛfi Devidi edwɛkɛ ne anu a?— Gyihova lɛ tumi kpole tɛla awie biala. Eza ɔle ɛ Gɔnwo. Yemɔti kenle fofolɛ mɔɔ ɛzulolɛ baha wɔ la, kakye kɛ, Gyihova bahola aboa wɔ yeamaa wɔanyia akɛnrasesebɛ!\nEdwɛndolɛ 56:3, 4\n1 Samoɛle 17:20-54\nMekɛ mɔɔ awenade nee bedi hyele Devidi mboane ne bie la, duzu a ɔyɛle a?\nMekɛ mɔɔ Golayate golole Gyihova anwo la, duzu a Devidi hanle hilele ye a?\nKɛzi Devidi holale hunle Golayate ɛ?\nDuzu ati a Devidi anzulo awenade, bedi yɛɛ kakanyinli ne a?\nDuzu a ɛsukoa ɛfi Devidi edwɛkɛ ne anu a?\nFa nwa awie Fa nwa awie Devidi Anzulo


Edwɛne 41 | Yintanɛte Zo Baebolo | Ewiade Fofolɛ Ngilebɛbo\nSonla mɔɔ la ewule ɛkpa zo la asɔneyɛlɛ\nNyamenle baboa mɔɔ anwo ɛdo ye la (3)\nAgɔnwolɛ kpalɛ ɛye me ɛmaa (9)\nKɔmaa edwɛndolɛma kpanyinli ne. Devidi ayɛlɛyelɛ edwɛne. 41 Anyelielɛ a le sonla ne mɔɔ dwenle koahweabane nwo la;+Gyihova balie ye wɔ munzule kenle ne. 2 Gyihova babɔ ɔ nwo bane na yeamaa yeadɛnla ngoane nu. Bɛbavɛlɛ ye kɛ awie mɔɔ lɛ anyelielɛ la wɔ azɛlɛ ne azo;+Ɛnrɛye ye ɛnrɛmaa ye kpɔvolɛma.*+ 3 Gyihova baboa ye wɔ ye anwonyane ɛkpa zo;+Ɛbanlea ye wɔ ye anwonyane ɛkpa zo. 4 Ɔluakɛ menganle kɛ: “O Gyihova, maa menyia ɛ nyunlu ɛlolɛ.+ Yɛ me* ayile,+ ɔluakɛ meyɛ ɛtane metia wɔ.”+ 5 Noko me kpɔvolɛma ka me nwo edwɛkɛ ɛtane kɛ: “Kenlenzu a ɔbawu na ye duma aminli a?” 6 Saa bɛ nuhua bie banea me a, ye ahonle ka adalɛ edwɛkɛ. Ɔboɔboa edwɛkɛ ɛtane mɔɔ ɔbaha la anloa;Ɔfinde ɔkɔ na ɔkɔbɔ ye nolo. 7 Bɛdabɛ mɔɔ bɛkyi me la kɔsɔɔti tu bɛ nwo azukue ngoko;Bɛfa me nwo adwenle ɛtane: 8 “Munzule ɛdo ye;Kɛkala mɔɔ yedɔ aze la, ɔnrɛdwazo bieko.”+ 9 Sonla mɔɔ me nee ye de anzodwolɛ nu bɔbɔ, mɔɔ mefa me nwo meto ɔ nwo zo,+Mɔɔ nee me di aleɛ la, ɛhakyi ɔ nzi ɛzi me.+ 10 Noko wɔmɔ O Gyihova, maa menyia ɛ nyunlu ɛlolɛ na maa me zo,Amaa meadua bɛ kakɛ wɔ mɔɔ bɛyɛle la anwo. 11 Ɔlua ɛhye azo a mebanwu kɛ ɛ nye die me nwo a: Saa me kpɔvolɛma anli me nwo zo konim a.+ 12 Na mame, ɛsɔ me nu ɔlua me nɔhalɛlilɛ* ti;+Ɛbava me wɔazie ɛ nyunlu ɛkɛ ne dahuu.+ 13 Ayɛlɛyelɛ ɛha Gyihova,Yizilayɛ Nyamenle ne dahuu.*+ Amen yɛɛ Amen.\n^ Anzɛɛ “ye kpɔvolɛma ɛhulolɛdeɛ.” Hibulu aneɛ nu, “ye kpɔvolɛma ɛkɛla.” Nea Edwɛkɛbohilelɛ.\n^ Anzɛɛ “Ɔvi mekɛ mɔɔ ɛnlɛ awieleɛ kɔdwu mekɛ mɔɔ ɛnlɛ awieleɛ.”


Gyn 7 DNTTP - A ŋaa puoriŋ, Yeezu da yɔ yoɔrɔ la a - Bible Search\nGyn 6 Gyn 8\nA Yeezu Yɔɔmine Naŋ Ba Sage De O Yɛlɛ\n1A ŋaa puoriŋ, Yeezu da yɔ yoɔrɔ la a Galili paaloŋ. O da ba sage ka O yɔ a Gyudiya poɔ, bonso, a Gyuumine da boɔrɔ la vuo ka ba ko O. 2A Gyuumine Sege Tigri+ da tara la. 3Lɛ la ka O yɔɔmine da yeli ko O, “Yi a kyɛ a gaa Gyudiya poɔ ka a fo potuuribo meŋ te nyɛ a toma fo naŋ tonɔ. 4Bonso, neɛzaa naŋ boɔrɔ ka noba yaga baŋ o yɛlɛ ba maŋ erɛ o yɛlɛ sɔglɔ. Ka fõõ wa erɛ a yɛlɛ ama, de fo meŋɛ wuli a tendaa deme zaa.” 5(A O yɔɔmine meŋ gba da ba sage de O yɛlɛ) 6A Yeezu da yeli ko ba la, “A N saŋ naŋ ba ta sɛre, kyɛ yɛnee eŋ a yɛ saŋ maŋ ta la tegitegilɛ. 7A tendaa noba koŋ baŋ kyiiri yɛ, kyɛ ba kyiiri ma la, N naŋ dire danseɛ ka ba yel-erre waa la faa zuiŋ. 8Yɛnee yɛ gɛrɛ a tigri zie. Maa eŋ ba gɛrɛ a tigri ŋa zie, bonso, a N saŋ naŋ ba ta sɛre.” 9O naŋ da wa yeli a ŋaa baare, O da naŋ kyɛnɛ be la a Galili poɔ.\nYeezu Naŋ Be A Sigi Tigri Zie\n10Kyɛ a Yeezu yɔɔmine naŋ da wa gaa a tigri zie baare, O meŋ pãã da sɔgle gaa la a be. 11A Gyuumine da yɔ boɔrɔ la a Yeezu a tigri zie, a soorɔ, “Yeŋ ka O be?” 12A noba yaga da zɔɔrɔ la yɛlɛ a O zuiŋ. A noba mine da yelee la, “O e la nemmeŋɛ,” ka ba mine meŋ yele, “Ai, O bɛllɛ la a noba.” 13Kyɛ neɛzaa da ba sage yeli O yɛlɛ ka a yi, bonso, ba da zoro la a Gyuumine dabeɛ̃.\n14A tigri naŋ da wa te kpɛ sogɔ, Yeezu da te kpɛ la a Naaŋmen die poɔ a piili kanna a noba. 15A Gyuumine nɔɛ da maaɛ la ka ba da soorɔ, “Wola ka a dɔɔ ŋa e baŋ yɛlɛ ŋaa, kyɛ ka neɛzaa daŋ ba wuli O?” 16Lɛ la ka Yeezu da yeli sɔge ba, “A yɛlɛ N naŋ kanna ba waa N meŋɛ yɛlɛ, kyɛ a yi la a soba na naŋ toŋ ma zie.” 17Neɛ na zaa naŋ sereŋ boɔrɔ ka o erɛ Naaŋmen poboɔbo na baŋ ka a N kannoo yi la Naaŋmen zie bee ka N meŋɛ kannoo la. 18Banaŋ naŋ maŋ yele bamenne yɛlɛ maŋ boɔrɛɛ puubu korɔ bamenne, kyɛ neɛ naŋ boɔrɔ puubu korɔ a soba na naŋ toŋ o, ona la taa yelmeŋɛ, ka zirii zaa ba kye o zie.\n19“Moozul mɔɔ naane ko yɛ a Naaŋmen begɛ be? Kyɛ ka yɛ kanzaa ba tuuro a begɛ. Boŋ la so ka yɛ boɔrɔ vuo ka yɛ ko ma?” 20Ka a noba da yeli sɔge, “Fo taa la sefaa! Nembuo la boɔrɔ fo koobo?” 21Ka Yeezu da yeli sɔge ba, “Toŋyeni yoŋ ka N toŋ kyɛ ka yɛ zaa nɔɛ maa. 22Moozul la da ko yɛ a bidɔbɔ dɛgre iruu noɔre (Moozul gba zie naane ka a da piili, kyɛ a yɛ sããkommine zie la ka a da piili), ka yɛ pãã maŋ iri a dɔɔ dɛgre a pɛnnoo bebiri daare. 23Ka yɛnee maŋ iri bidɔbɔ dɛgre a pɛnnoo bebiri daare, a na tu a Moozul noɔre ŋa, boŋ la so ka yɛ suuri iri ne ma N naŋ saŋ dɔɔ kaŋ baaloŋ a pɛnnoo bebiri daare? 24Yɛ ta maŋ kaa noba niŋe kyɛ di ba sɛrɛɛ kyɛ yɛ maŋ di noba sɛrɛɛ ne yelmennoŋ.”\nA Kirista Mɔɔ La A Ŋa Be?\n25Pampana a Gyɛruzɛlɛm noba mine da yele la, “A dɔɔ ŋa naane ka ba boɔrɔ ka ba ko be? 26Kyɛ Ona la be kyɛ a yele yɛlɛ noba poɔ, kyɛ ka ba ba yeli yelzaa ko O! A nembɛrɛ mɔɔ tɔɔ wa baŋ ka a Mɛzaaya+ la a ŋa wɛ? 27Kyɛ te baŋ la zie a dɔɔ ŋa naŋ yi, kyɛ ka a Mɛzaaya wa wa, neɛzaa koŋ baŋ zie O naŋ yi wa.” 28Lɛ la ka Yeezu da yeli ne kɔkɔkpeɛŋaa O naŋ da kanna a noba a Naaŋmen die poɔ, “Yɛ baŋ ma la ane zie N naŋ yi. N meŋɛ waabo naane ka N wa, kyɛ a neɛ na naŋ toŋ ma e la yelmeŋɛ soba, kyɛ ka yɛ ba baŋ O. 29N baŋ O la, bonso O zie la ka N yi wa, Ona la toŋ ma.” 30Lɛ la ka ba da mɔ ka ba nyɔge O, kyɛ neɛzaa da ba de o nu seene O, a O saŋ naŋ da naŋ ba ta sɛre zuiŋ. 31Kyɛ noba yaga naŋ da be a nembeɛoŋ poɔ da sage de la a O yɛlɛ a da yele, “Ka a Mɛzaaya wa te wa, O na e la yelwulii a gaŋ a dɔɔ ŋa naŋ e be?”\nBa Naŋ Toŋ Nembɛrɛ Ka Ba Te Nyɔge A Yeezu\n32A Faraziimine da woŋ la a nembeɛoŋ naŋ waala yele a Yeezu yɛlɛ, ka a Naaŋmen bagmaalkare ane a Faraziimine da toŋ a Naaŋmen die polisiri ka ba te nyɔge O. 33Lɛ la ka a Yeezu da yeli, “N koŋ la be a yɛ zie ka a kɔɔre yaga kyɛ ka N leɛ gaa a soba na naŋ toŋ ma zie. 34Yɛ na bɔ ma la kyɛ yɛ koŋ nyɛ ma; bonso, a zie N naŋ na be yɛ kontoɔ̃ wa be.” 35A Gyuumine da soorɔ la taa, “Yeŋ la ka a dɔɔ ŋa boɔrɔ ka O gaa ka te koŋ baŋ nyɛ O? O mɔɔ boɔrɔ la ka O gaa a Gyuumine naŋ yaare be a Giriki noba poɔ a te kanne a Giriki noba be? 36A yɛlɛ ŋa O naŋ yele tɛgɛ la boŋ, ‘Yɛ na bɔ ma la kyɛ yɛ koŋ nyɛ ma’ kyɛ ‘zie na N naŋ be, yɛ koŋ baŋ wa be’?”\nBare Naŋ Taa Nyɔvore Koɔ̃\n37A tigri bebi-baaraa daare naŋ e a tigri bebi-kpoŋ, a Yeezu da iri are la a be a yeli yɛlɛ ne kɔkɔkpeɛŋaa, “Yɛ vɛŋ ka neɛzaa kɔŋnyuuri naŋ kpɛ wa N zie, 38ka soba na naŋ sage de N yɛlɛ wa nyu. Aŋa lɛ a gansoŋ naŋ da yeli, ‘A yelderebɛ sukyie poɔ la ka bare naŋ taa nyɔvore koɔ̃ na zoro yire.’ ” 39A ŋaa ka O da yeli kyaare ne a Vooroŋ Soŋ, Ona ka a yelderebɛ naŋ be O poɔ na nyɛ. Kyɛ a Vooroŋ Soŋ da naŋ ba wa sɛre, a Yeezu naŋ da naŋ ba nyɛ a O puubu zuiŋ.\nWɛltaa Naŋ Kpɛ A Noba Poɔ\n40Ba naŋ da wa woŋ a yelbie ama, a noba mine da yelee la, “A Ŋmen-yelmanna sereŋ la a ŋa.” 41Ka ba mine da yeli, “A Mɛzaaya la a ŋa.” Ka ba mine da soore, “A Mɛzaaya mɔɔ na baŋ yi la a Galili teŋɛ be? 42A gansoŋ mɔɔ ba yeli ka a Mɛzaaya na e la a Davil bale neɛ kyɛ na yi Bɛtelɛhɛm tembile na poɔ a Davil naŋ da kpeɛrɛ be?” 43Lɛ la ka wɛltaa da kpɛ a noba sogɔ a Yeezu zuiŋ. 44A noba mine da boɔrɔ la ka ba nyɔge O, kyɛ neɛzaa da ba de o nu seene O.\nA Gyuumine Nembɛrɛ Da Ba Sage De a Yeezu Yɛlɛ\n45Lɛ la ka a Naaŋmen die polisiri da leɛ gaa a Naaŋmen bagmaalkare ane a Faraziimine zie, ka ba da soore ba, “Bonso ka yɛ da ba nyɔge O?” 46Ka a polisiri da yeli sɔge, “Neɛzaa daŋ ba yeli yɛlɛ aŋa lɛ a dɔɔ ŋa naŋ yeli!” 47Lɛ la ka a Faraziimine da leɛ yeli, “Serɛzaa O tɔɔ wa bɛlle yɛ meŋ wɛ? 48A nembɛrɛ bee a Faraziimine kanzaa da sage de la a Yeezu yɛlɛ be? 49Kyɛ a neŋyaga bama naŋ ba baŋ a Naaŋmen begɛ nyɛ la kaa-emmo.” 50A Nikodemu na naŋ da gaa a Yeezu zie daare kaŋ kyɛ meŋ da waa a Faraziimine kaŋ da soorɛɛ la: 51“A te bege poɔ te na baŋ yeli ka neɛ le la sɛrɛɛ poɔ, kyɛ ba daŋ ko o soba sori ka o tu o noɔre yɛlɛ ka te baŋ bonna o naŋ e be?” 52Ka ba leɛ yeli, “Serɛzaa, fo meŋ yi la Galili be? Peɛre nyɛ, fo na nyɛ la ka Ŋmen-yelmanna zaa daŋ ba yi Galili teŋɛ poɔ.”\n[53Lɛ la ka ba yeni yeni zaa da iri kuli o yiri.]


1 Kɔlentema 6 | Yintanɛte Zo Baebolo | Ewiade Fofolɛ Ngilebɛbo\nMɔɔ Limoa Kɔmaa Kɔlentema 6:1-20\nKilisiene mediema edwɛkɛlilɛ (1-8)\nBɛdabɛ mɔɔ bɛnrɛnyia Belemgbunlililɛ ne la (9-11)\nBɛva bɛ sonlabaka ne bɛwula Nyamenle anyunlunyia (12-20)\n“Bɛnriandi adwɔmane ɛbɛla!” (18)\n6 Saa bɛ nuhua bie nee ɔ gɔnwo nyia edwɛkɛ a,+ asoo ɔsi ɔ kɛnra ɔfa ye ɔkɔ kɔɔto ɔkɔmaa menli mɔɔ bɛnle diedima la, na ɔnva ye ɔngɔ nwuanzanwuanzama ne anyunlu ɔ? 2 Anzɛɛ bɛnze kɛ nwuanzanwuanzama ne a babua ewiade ne ndɛne a?+ Na saa bɛmɛ a bɛbabua ewiade ne ndɛne a, ɛnee bɛngola bɛnli edwɛkɛ ngyikyi ɔ? 3 Bɛnze kɛ yɛbabua anwumabɔvolɛma ndɛne ɔ?+ Ɛnee kɛmɔti a yɛngola yɛnli ɛbɛlabɔlɛ ye anu ninyɛne nwo edwɛkɛ ɛ? 4 Na saa bɛlɛ ɛbɛlabɔlɛ ɛhye anu edwɛkɛ mɔɔ ɔwɔ kɛ bɛdi a,+ asoo menli mɔɔ asafo ne ɛmbu bɛ bie la a bɛmaa bɛali a? 5 Melɛka ɛhye meamaa bɛabɔ anyiemgba. Asoo nrɛlɛbɛvolɛ ko bɔbɔ ɛnle bɛ nu mɔɔ kola siezie ɔ mediema avinli a? 6 Mɔɔ ɔti adiema fa adiema kɔ kɔɔto wɔ menli mɔɔ bɛnle diedima la anyunlu a! 7 Nɔhalɛ nu, ɔle anyiemgba kɛ bɛ nee bɛ nwo bɛ nwo kɛhɔ kɔɔto. Kɛmɔti a bɛngulo kɛ awie kɛvo bɛ ɛ?+ Kɛmɔti a bɛngulo kɛ awie kɛsisi bɛ ɛ? 8 Noko bɛfo awie mɔ yɛɛ bɛsisi bɛ, bɔbɔ bɛ mediema! 9 Anzɛɛ bɛnze kɛ amumuyɛma ɛnrɛnyia Nyamenle Belemgbunlililɛ ne ɔ?+ Bɛmmamaa bɛbɛlɛbɛla bɛ.* Menli mɔɔ bɔ adwɔmane,*+ awozonle ɛzonlenlɛma,+ agyalɛzɛkyelɛma,+ mrenyia mɔɔ maa mrenyia fa bɛ,+ mrenyia mɔɔ fa bɛ gɔnwo mɔ mrenyia,+ 10 nwule, anyeboloma,+ nzabovoma,+ menli mɔɔ bɔ aholoba* yɛɛ nzisima ɛnrɛnyia Nyamenle Belemgbunlililɛ ne.+ 11 Kɛ ɛnee bɛ nuhua bie mɔ de la ɛne. Noko bɛbia bɛ kɛnlɛma;+ bɛde bɛ nwo;+ bɛbu bɛ tenlenema+ wɔ Awulae Gyisɛse Kelaese duma ne nee yɛ Nyamenle ne sunsum ne anu. 12 Melɛ adenle meyɛ debie biala, noko tɛ debie biala a nvasoɛ wɔ zo a.+ Melɛ adenle meyɛ debie biala, noko menrɛmaa debie biala ɛnrɛva me ɛnrɛyɛ ye akɛlɛ. 13 Aleɛ wɔ ɛkɛ maa ɛkolɛ yɛɛ ɛkolɛ wɔ ɛkɛ maa aleɛ, noko Nyamenle bazɛkye bɛ mu nwiɔ.+ Sonlabaka ne ɛnle ɛkɛ ɛmmaa adwɔmane ɛbɛla,* emomu ɔwɔ ɛkɛ ɔmaa Awulae,+ yɛɛ Awulae noko wɔ ɛkɛ ne maa sonlabaka ne. 14 Noko Nyamenle dwazole Awulae,+ na ɔlua ye tumi ne+ azo ɔbadwazo yɛdayɛ noko yeavi ewule nu.+ 15 Asoo bɛnze kɛ bɛ sonlabaka ne mɔ le Kelaese nvɛyeba ne mɔ bie ɔ?+ Bɛnea a, asoo ɔwɔ kɛ mefa Kelaese nvɛyeba ne mɔ mekɔbeta tuutuunli nwo ɔ? Kyɛkyɛ! 16 Bɛnze kɛ awie biala mɔɔ ɛva ɔ nwo ɛbeta tuutuunli nwo la nee ye ɛyɛ nwonane ko ɔ? Ɔluakɛ ɔka kɛ, “bɛ mu nwiɔ” bɛbayɛ “nwonane ko.”+ 17 Noko awie biala mɔɔ ɛva ɔ nwo ɛbeta Awulae anwo la nee ye ɛyɛ ko wɔ sunsum nu.+ 18 Bɛnriandi adwɔmane ɛbɛla!*+ Ɛtane gyɛne biala mɔɔ sonla kɛyɛ la ɛnga ye sonlabaka ne, noko awie biala mɔɔ kɛbɔ adwɔmane ɛbɛla la yɛ ɛtane tia ɔdaye ye sonlabaka ne.+ 19 Asoo bɛnze kɛ bɛ sonlabaka ne le sunsum nwuanzanwuanza ne mɔɔ wɔ bɛ nu, mɔɔ bɛnyianle ye bɛvile Nyamenle ɛkɛ la ɛzonlenlɛsua ɔ?+ Bieko, bɛdabɛ bɛnlɛ bɛ nwo,+ 20 ɔluakɛ bɛdɔle bɛ bolɛ ɛsesebɛ.+ Yemɔti bɛva bɛ sonlabaka ne+ bɛwula Nyamenle anyunlunyia.+\n^ Anzɛɛ “Bɛmmabɛlɛbɛla bɛ nwo.”\n^ Anzɛɛ “bɛ nloa ɛdendɛlɛ ɛnyɛ fɛ.”\n1 Kɔlentema 6


Adekpakyelɛma wɔ Australia Namunamu nu\nƐzinzalɛ Arane—Debiezukoalɛ Ɛdeɛ | February 2017\nKENGA YE WƆ Afrikaans Albanian Amharic Arabic Armenian Armenian (West) Australia Mumule Aneɛ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Douala Dutch Efik English Estonian Ewe Fijian Finnish Fon French Ga Georgian German Giliki Guarani Gujarati Gun Haitian Creole Hausa Hibulu Hiligaynon Hindi Hiri Motu Hungarian Ibanag Icelandic Igbo Iloko India Mumule Aneɛ Indonesian Isoko Italian Japanese Jula Kabiye Kamba Kannada Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Marshallese Maya Mbunda Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Norwegian Nzema Okpe Oromo Ossetian Otetela Pangasinan Papiamento (Curaçao) Persian Polish Ponapean Portuguese (Brazil) Punjabi Quechua (Bolivia) Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South Africa Mumule Aneɛ Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nAdekpakyelɛma George Rollston nee Arthur Willis ɛlasa nzule agua bɛ kale ne anu.—Sɔlɔ Azɛlɛsinli, 1933\n“Adenle Biala Ɛnle Ɛkɛ Mɔɔ Zolɛ Ɛnle Kpalɛ Fee Anzɛɛ Ɔwale Somaa A”\nWƆ MARCH 26, 1937, adenduvoma nwiɔ bie mɔɔ bɛvɛ la yɛle ye ngyikyingyikyi vale bɛ kale anwo evinli ne hɔle Sydney, Australia. Bɛvile suakpole ne azo la, ye ɛvolɛ ko ɛne, na ɛnee bɛpɛ adenle mɔɔ bo mayɛlɛ 12,000 (km 19,300) la bɛhɔ ɛleka moamoa mɔɔ adenle ne ɛnle kpalɛ la. Bɛnle menli mɔɔ bɛlɛkpɔsa bɛanleɛnlea maanle nu a. Arthur Willis nee Bill Newlands boka adekpakyelɛma mɔɔ bɛbɔ kpɔkɛ kɛ bɛkaha Nyamenle Belemgbunlililɛ edwɛkpa ne wɔ Australia namunamu dɔɔnwo ne mɔɔ wɔ moamoa kpalɛ azo la anwo.\nƆkadwu 1928 ɛzonlenlɛ ɛvolɛ ne awieleɛ la, ɛnee Baebolo Sukoavoma * ekyi ne mɔɔ wɔ Australia la ɛha edwɛkɛ ne wɔ azua mɔɔ wɔ ɛnweanloa nee mɔɔ bikye bɛ la azo. Bɛnnyia nzule wɔ ɛleka ɛhye mɔɔ ye kpole bayɛ Ghana anwo zo fane 20 noko menli dɔɔnwo ɛnle ɛkɛ la. Noko, mediema ne mɔ ze ye wienyi kɛ, ɔwɔ kɛ Gyisɛse ɛdoavolɛma di ɔ nwo daselɛ kɔdwu “aleɛabo ɛleka biala” mɔɔ Australia namunamu ne mɔ boka nwo a. (Gyi. 1:8) Noko kɛ ɔkɛyɛ na bɛayɛ gyima kpole ɛhye ɛ? Kɛmɔ ɛnee bɛlɛ diedi kɛ Gyihova bayila bɛ mɔdenlebɔlɛ zo la ati, bɛbɔle kpɔkɛ kɛ bɛbayɛ mɔɔ bɛbahola la.\nADEKPAKYELƐMA BƆLE GYIMA NE ABO\nWɔ 1929, asafo mɔɔ bɛwɔ Queensland nee Western Australia la zieziele ahale mɔɔ bɛbava bɛayɛ namunamu mɔɔ wɔ bɛ azɛlɛsinli ne mɔ anu gyima la. Bɛvale ahale ne mɔ bɛwulale adekpakyelɛma mɔɔ anwo yɛ se na bɛkola bɛdi tɛnlabelɛ mɔɔ anu yɛ se anwo gyima, mɔɔ saa ahale ne mɔ sɛkye a bɛbahola bɛ boɛ yɛ la asa nu. Adekpakyelɛma ɛhye mɔ hɔle ɛleka dɔɔnwo mɔɔ bɛtɛkanle edwɛkɛ ne wɔ ɛkɛ ɛlɛ la.\nAdekpakyelɛma mɔɔ bɛangola kale tɔ la vale basekɛ hɔle namunamu ne mɔ anu. Kɛ neazo la, wɔ 1932, Bennett Brickell mɔɔ ɛnee yeli ɛvolɛ 23 la vale basekɛ vile Rockhampton, Queensland, hɔhanle edwɛkɛ ne siane nnu wɔ namunamu mɔɔ wɔ maanle zɔhane sɔlɔ la azo. Ninyɛne mɔɔ ɔvale la bie a le kundu, adɛladeɛ, aleɛ yɛɛ mbuluku dɔɔnwo bie. Saa ye basekɛ ne taye sɛkye bɔbɔ a, ɔtoa zo, na ɔnyia anwodozo kɛ Gyihova bahile ye adenle. Ɔpianle ye basekɛ ne ɔpɛle adenle mayɛlɛ 200 (km 320) wɔ ɛleka mɔɔ nzuhɔne maanle menli bie mɔ wule la. Wɔ ɛvolɛ 30 mɔɔ doa zo la, Adiema Brickell vale basekɛ, moto, nee kale dule adenle mayɛlɛ apenle dɔɔnwo wɔ Australia amuala. Ɔdaye a ɔlimoale ɔhanle edwɛkɛ ne ɔhilele Aboriginesema ne a, na ɔboale ɔmaanle bɛdele asafo dɔɔnwo, ɛnee menli dɔɔnwo ze ye na bɛbu ye kpalɛ.\nBƐLILE NGYEGYELƐ ZO\nAustralia boka maanle mɔɔ nuhua menli anzo wɔ ewiade la anwo, titili menli mɔɔ wɔ ye namunamu ne mɔ azo la. Noko, Gyihova menli ɛlɛbɔ mɔdenle akpondɛ menli mɔɔ wɔ moamoa la.\nAdekpakyelɛma Stuart Keltie nee William Torrington lale zɔhane mɔdenlebɔlɛ ne bie ali. Wɔ 1933, bɛpɛle Simpson Ɛsɛlɛ ne mɔɔ le kpole na ɛnwea mɔɔ ɛyɛ kɛ awoka wɔ zo la bɛhɔhanle edwɛkɛ ne wɔ Alice Springs sua ne mɔɔ wɔ maanle ne avinli la azo. Mekɛ mɔɔ bɛ kale ekyi ne zɛkyele na ɔwɔ kɛ bɛgyakyi ɔ nzi ɛlilɛ la, Adiema Keltie mɔɔ bɛva baka bɛwula ɔ gyakɛ la doale ye edwɛkɛhanlɛ gyima ne azo, noko kɛkala afunlumu a ɔfa ɔtu adenle a! Noko adekpakyelɛma ne mɔdenlebɔlɛ zole ma, bɛyiale William Creek mɔɔ nea hotɛle zo wɔ keteke agyinlaleɛ bie mɔɔ wɔ namule bie anu la. Nzinlii, Charles Bernhardt liele nɔhalɛ ne, ɔdɔnenle ye hotɛle ne, na ɔ ngome ɔvale ɛvolɛ 15 ɔyɛle adekpakyelɛ gyima wɔ Australia ɛleka mɔɔ nzule ɛndɔ na yede ɔ nwo kpalɛ la.\nArthur Willis ɛlɛsiezie ɔ nwo yeahɔha edwɛkɛ ne wɔ Australia namunamu ne mɔ anu.—Perth, Australia Sɛnzɛndɔleɛ, 1936\nƐnee ɔwɔ kɛ alimoa adekpakyelɛma ne nyia akɛnrasesebɛ na bɛ nye yɛ se amaa bɛahola bɛali ngyegyelɛ ngakyile mɔɔ bɛbayia la anwo gyima. Wɔ edwɛkɛ ne mɔɔ Arthur Willis nee Bill Newlands mɔɔ yɛlimoa yɛha bɛ nwo edwɛkɛ hɔhanle ye wɔ Australia namunamu ne mɔ anu la anu, mekɛ bie bɛvale dapɛne nwiɔ bɛpɛle adenle mayɛlɛ 20 (km 32) ɔluakɛ ezule dɔle kpole maanle ɛsɛlɛ ne azo yɛle mɛtɛlɛmɛtɛlɛ ngome. Ɔyɛ a, wuluwulu maa ɛhɛlɛnra te bɛ, eza bɛfɛ wɔ mekɛ mɔɔ bɛlɛpia bɛ kale bɛapɛ ɛnwea mɔɔ ɛyɛ kɛ awoka mgbole la, bɛvale mbɔnza mɔɔ awolɛ wɔ nu nee nzule nu. Saa bɛ kale ne sɛkye a, bɛtia anzɛɛ bɛka basekɛ kenle dodo bie bɛkɔ sua mɔɔ bikye la azo na bɛkendɛ kɔkpula kɛ bɛ sa kɛha deɛ mɔɔ ɛzɛkye la bie. Ɛhye mɔ amuala anzi, bɛmaa bɛ nye die. Arthur Willis hanle edwɛkɛ bie wɔ The Golden Age magazine ne anu kɛ: “Adenle biala ɛnle ɛkɛ mɔɔ zolɛ ɛnle kpalɛ fee anzɛɛ ɔwale somaa ɔmaa Ye alasevolɛ a.”\nCharles Harris mɔɔ vale ɛvolɛ dɔɔnwo yɛle adekpakyelɛ gyima ne la hanle kɛ anwongyelelɛ nee namunamu ne mɔ mɔɔ ɔhɔdɛnlanle nu la maanle ɔbikyele Gyihova kpalɛ. Ɔdoale zo kɛ: “Saa sonla kola adɛnla ngoane nu mɔɔ ɔ nwo ninyɛne anzo a, anrɛɛ ɔle kpalɛ kpole. Saa ɛnee Gyisɛse kulo kɛ ɔda alienwo a, ɛnee ɔwɔ kɛ yɛdayɛ noko yɛ nye die nwo saa yɛ gyimalilɛ ne ati ɔwɔ kɛ yɛyɛ bie a.” Na zɔhane a adekpakyelɛma dɔɔnwo ɛyɛ a. Bɛ mɔdenlebɔlɛ ne ɛmaa edwɛkpa ne ɛdwu ɛleka biala, na bɛlɛboa menli dɔɔnwo bɛamaa bɛagyinla Nyamenle Belemgbunlililɛ ne anzi.\n^ ɛden. 4 Baebolo Sukoavoma ne vale duma Gyihova Alasevolɛ dole bɛ nwo zo wɔ 1931.—Aye. 43:10.\nNgyegyelɛ boni mɔ a alimoa Belemgbunlililɛ nolobɔlɛma mɔɔ wɔ Portugal la lile zolɛ konim a?\nDuzu a maanle C. T. Russell liele lile kɛ azɛlɛsinli mɔɔ wɔ ɛkɛ la “ɛbolo mɔɔ ɔwɔ kɛ bɛte a”?\nDuzu a maa nyianu mɔɔ bɛyɛle ye wɔ Mexico City, wɔ 1932 mɔɔ menli kɛyɛ 150 pɛ hɔle la yɛ titili a?\nBɛwiele 1922 nyianu ne la, duzu a Baebolo Sukoavoma ne yɛle ye wɔ folɛdulɛ mɔɔ se “bɛbɔ Belemgbunli ne nee Belemgbunlililɛ ne nolo” la anwo a?\nWɔ ɛvolɛ bulu anu bɛanyia anyuhɔlɛ kpalɛ biala wɔ Belemgbunlililɛ nolobɔlɛma ne anu wɔ Britain! Duzu a akee maanle ninyɛne hakyile a?\nƐnee Baebolo Sukoavoma ne ɛtɛwiele afoa biala mɔɔ bɛngyi la abo te kpalɛ wɔ Ewiade Konle I ne ɛdeɛ, noko bɛ nɔhalɛlilɛ ne zole ma kpalɛ.\nFa nwa awie Fa nwa awie “Adenle Biala Ɛnle Ɛkɛ Mɔɔ Zolɛ Ɛnle Kpalɛ Fee Anzɛɛ Ɔwale Somaa A”\nGyihova Bodane Bara Nu!\nƐkpɔnedeɛ Ne—‘Ahyɛlɛdeɛ Mɔɔ Di Munli’ Mɔɔ Vi Selɛ Ne Ɛkɛ\nƐBƐLABƆLƐ NU EDWƐKƐ Nyamenle Lole Yɛ Wɔ Ndenle Dɔɔnwo Azo\nGyihova Di Ye Menli Ne Anyunlu\nNwane A Li Nyamenle Menli Ne Anyunlu Ɛnɛ A?\nYƐ TETEDWƐKƐ “Adenle Biala Ɛnle Ɛkɛ Mɔɔ Zolɛ Ɛnle Kpalɛ Fee Anzɛɛ Ɔwale Somaa A”\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ February 2017\nFa nwa awie Fa nwa awie ƐZINZALƐ ARANE—DEBIEZUKOALƐ ƐDEƐ February 2017\nƐZINZALƐ ARANE—DEBIEZUKOALƐ ƐDEƐ February 2017


Dwobu 14 | Yintanɛte Zo Baebolo | Ewiade Fofolɛ Ngilebɛbo\nKENGA YE WƆ Afrikaans Albania Mumule Aneɛ Albanian America Mumule Aneɛ Amharic Arabic Argentina Mumule Aneɛ Armenian Armenian (West) Australia Mumule Aneɛ Aymara Azerbaijani Azerbaijani (Cyrillic) Batak (Karo) Batak (Toba) Belgium French Mumule Aneɛ Bicol Bislama Bolivia Mumule Aneɛ Brazil Mumule Aneɛ Britain Mumule Aneɛ Bulgarian Cambodian Catalan Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Colombia Mumule Aneɛ Costa Rica Mumule Aneɛ Croatia Mumule Aneɛ Croatian Cuba Mumule Aneɛ Czech Czech Mumule Aneɛ Danish Dutch Dutch Mumule Aneɛ Ecuador Mumule Aneɛ Efik English Estonian Ewe Fijian Filipi Mumule Aneɛ Finnish Finnish Mumule Aneɛ Flemish Mumule Aneɛ French French Mumule Aneɛ Ga Galician Georgian German German Mumule Aneɛ Ghana Mumule Aneɛ Giliki Giliki Mumule Aneɛ Guarani Guatemala Mumule Aneɛ Gujarati Gun Haitian Creole Hibulu Hiligaynon Hindi Hindi (Roman) Hiri Motu Honduras Mumule Aneɛ Hungarian Hungary Mumule Aneɛ Icelandic Igbo Iloko India Mumule Aneɛ Indonesia Mumule Aneɛ Indonesian Ireland Mumule Aneɛ Isoko Israel Mumule Aneɛ Italian Italy Mumule Aneɛ Jamaican Sign Language Japan Mumule Aneɛ Japanese Javanese Kannada Karen (S'gaw) Kazakh Kenya Mumule Aneɛ Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Mumule Aneɛ Korean Kosraean Laotian Latvian Lingala Lithuanian Luganda Lunda Luo Luvale Macedonian Madagascar Mumule Aneɛ Malagasy Malawi Mumule Aneɛ Malay Malayalam Malaysia Mumule Aneɛ Maltese Marathi Maya Melanesia Mumule Aneɛ Mexico Mumule Aneɛ Motu Mozambique Mumule Aneɛ Myanmar Myanmar Mumule Aneɛ Navajo Nepali New Zealand Mumule Aneɛ Nias Nicaragua Mumule Aneɛ Nigeria Mumule Aneɛ Norwegian Nzema Oromo Ossetian Otetela Panama Mumule Aneɛ Pangasinan Paraguay Mumule Aneɛ Pennsylvania German Persian Peru Mumule Aneɛ Polish Polish Mumule Aneɛ Portugal Mumule Aneɛ Portuguese (Brazil) Portuguese (European) Punjabi Punjabi (Roman) Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Romania Mumule Aneɛ Romanian Russia Mumule Aneɛ Russian Salvador Mumule Aneɛ Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovakia Mumule Aneɛ Slovenia Mumule Aneɛ Slovenian South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Sweden Mumule Aneɛ Swedish Tagalog Tahitian Taiwan Mumule Aneɛ Tajiki Tamil Tatar Telugu Tetun Dili Thai Thai Mumule Aneɛ Ticuna Tigrinya Tok Pisin Tongan Tshiluba Tsonga Turkey Mumule Aneɛ Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguay Mumule Aneɛ Uzbek Uzbek (Roman) Venda Venezuela Mumule Aneɛ Vietname Mumule Aneɛ Vietnamese Wallisian Waray-Waray Xhosa Yoruba Zimbabwe Mumule Aneɛ Zulu zambia Mumule Aneɛ\nDwobu mualɛ ne ndoazo (1-22)\nSonla ɛngyɛ, na ye ɛbɛlabɔlɛ nu le ngyegyelɛ (1)\n“Baka bɔbɔ, anyelazo wɔ ɛkɛ ne maa ye” (7)\n‘O anrɛɛ wɔva me wɔvea Nla ne anu!’ (13)\n“Saa sonla wu a, asoo ɔbadɛnla aze bieko?” (14)\nNyamenle anwo balɔ ɔ sa anloa gyima (15)\n14 “Sonla mɔɔ raalɛ ɛwo ye la,Ɛndɛnla aze ɛngyɛ+ na ye ɛbɛlabɔlɛ nu le ngyegyelɛ* ngome.+ 2 Ɔkpakye kɛ felawɔse na ɔnwoso;*+Ɔpɛ nu kɛ ɛlawolɛ na ɔminliminli.+ 3 Ɛhɛe, wɔdu ɛ nye wɔzie ɔ nwo,Na ɛfa ye ɛkɔ na ɛ nee ye kɔdi edwɛkɛ.+ 4 Asoo sonla mɔɔ ɛtane wɔ ɔ nwo la kɛhola kɛwo sonla mɔɔ ɛtane ɛnle ɔ nwo ɔ?+ Awie biala ɛnrɛhola! 5 Bɛzi mekɛ dodo mɔɔ sonla bali la anwo kpɔkɛ,Siane dodo mɔɔ ɔbali la wɔ ɛ sa nu,Wɔgya ɛweɛne wɔmaa ye amaa yeandɛla.+ 6 Ye ɛ nye fi ɔ nwo amaa yealie ɔ menle,Kɔkpula kɛ ɔbawie ye ngoane mekɛ ne di kɛ ɛkpanli la.+ 7 Ɔluakɛ baka bɔbɔ, anyelazo wɔ ɛkɛ ne maa ye. Saa bɛpɛ ye a, ɔbafifi bieko,Na ɔ nye ne bahɔ zo awɔlɔ. 8 Saa ye ndinli ne kyɛ azeNa ye dosinli ne wu ɛnwea ne anu, 9 Na ɔte nzule nganeɛ ala a ɔfifi;Na ɔkpakye ngane kɛ baka fofolɛ la. 10 Noko sonla wu mɔɔ ɔngola ɛhwee yɛ;Saa sonla ti bɔ aze a, ɔwɔ nienwu?+ 11 Nzule minliminli nyevile nu,Yɛɛ azudenle sesa na ɔwe. 12 Sonla noko kɔda mɔɔ ɔndwazo a.+ Kɔkpula kɛ anwuma ɛnle ɛkɛ ne bieko la, bɛnrɛdwazo,Yɛɛ bɛnrɛvi nafelɛ nu bɛnrɛdunwue.+ 13 O anrɛɛ wɔva me wɔvea Nla* ne anu,+Anrɛɛ wɔva me wɔvea kɔkpula kɛ wɔ ɛya ne bapɛ nu,Anrɛɛ wɔhile me mekɛ na wɔahakye me!+ 14 Saa sonla wu a, asoo ɔbadɛnla aze bieko?+ Mebahendɛ wɔ me mialera nu ɛzonlenlɛ mekɛ kɔsɔɔti anu,Kɔkpula kɛ me ɛnwomenlelielɛ kɛra.+ 15 Ɛbavɛlɛ, na mebalie wɔ zo.+ Ɛ nwo balɔ ɛ sa anloa gyima ne. 16 Noko kɛkala, ɛkɔ zo ɛtia me gyakɛ biala mɔɔ mekɛdu la;Me ɛtane ne ala a ɛnea a. 17 Wɔgua me mɛladonlɛ wɔ baage nu wɔdo nu,Na wɔva ɛyɛlɛ wɔzɔ me nvonleɛ nloa. 18 Kɛ mɔɔ boka te gua aze na ɔ bo zo minliNa bodane tudu fi ɔ bo zo ne, 19 Kɛ mɔɔ nzule wowo awolɛ kɔNa ye azuyilɛ wowo azɛlɛ ne azo ɛnwea kɔ la,Zɔhane ala a wɔzɛkye sonla dasanli anyelazo a. 20 Ɛkolo ɔ nwo zo dedee ɔfi ɛkɛ;+Ɛkakyi kɛzi ɔde la na ɛye ye ɛfi ɛkɛ. 21 Bɛdi ɔ mra eni, noko ɔnze;Bɛgua bɛ nyunlu aze, noko ɔnnwu ye.+ 22 Mekɛ mɔɔ ɔ nwo nane ne tɛbɔ ɔ nwo la ala a ɔte nyane a;Mekɛ mɔɔ ɔtɛte* ngoane nu la ala a ɔsu a.”\n^ Anzɛɛ ɔkola ɔkile, “na bɛpɛ ye bɛfi ɛkɛ.”\n^ Anzɛɛ “ye ɛkɛla tɛte.”


SAA debie biala ɛlɛkɔ boɛ a, asetɛnla yɛ anyelielɛ kpalɛ. Noko ɔdwu mekɛ ne bie a, ngyegyelɛ mɔɔ yɛyia la maa asetɛnla ye se kpalɛ.\nKɛ neazo la, mekɛ mɔɔ ahumuakyima bie maanle Sally * mɔɔ wɔ United States minlinle ye agyapadeɛ kɔsɔɔti la, ɔhilele nu kɛ: “Mendele nganeɛ fane dɔɔnwo kɛ menrɛhola ɔ nloa gyinla bieko, ɛnee me anwosesebɛ ɛwie.”\nNa saa wɔ kulovolɛ bie ɛwu ɛ? Janice mɔɔ vi Australia la hanle kɛ: “Mekɛ mɔɔ me mra mrenyia nwiɔ ne wule la, me nwo bubule me kpalɛ, menwiele debie yɛ. Menzɛlɛle Nyamenle kɛ: ‘Menrɛhola nyanelilɛ ɛhye anu sɔ bieko! Wɔmɔ maa menwu. Mengulo kɛ metɛnla aze bieko.’”\nDaniel mɔɔ ɔ ye anli nɔhalɛ ammaa ye la noko ɛbɛlabɔlɛ yɛle basaa. Ɔhanle kɛ: “Mɔɔ me ye hanle kɛ yeva nrenyia fofolɛ la, ɛnee ɔle kɛ asɛɛ bɛva dadeɛ bɛwɔ me ahonle nu la. Nganeɛdelɛ ɛhye hyɛle kpalɛ.”\nƐzinzalɛ Arane ɛhye bamaa yɛanwu kɛ nvasoɛ wɔ zo kɛ yɛbadɛnla ngoane nu saa bɔbɔ\nEsiane si a\nYɛ kulovolɛ bie wu a\nYɛ ye anzɛɛ yɛ hu anli nɔhalɛ a\nYɛgyi anwodolɛ mɔɔ anu yɛ se la anloa a\nAsetɛnla nu yɛ se kpalɛ a\nMɔɔ limoa, saa esiane si a, kɛ ɔkɛyɛ na yɛagyinla ɔ nloa ɛ?\n^ Bɛhakyi aluma bie mɔ wɔ edwɛkɛ ɛhye mɔ anu.\nEsiane Si A, Asoo Nvasoɛ Wɔ Zo Kɛ Ɛbadɛnla Ngoane Nu?\nBaebolo ne fa adehilelɛ kpalɛ mɔɔ baboa wɔ yeamaa wɔagyinla esiane nloa la maa.\nFa nwa awie Fa nwa awie Mekɛ Mɔɔ Asetɛnla Nu Kɛyɛ Se Kpalɛ La\nwp19 No. 2 m. 3


Nihɛmaya 6 | Yintanɛte Zo Baebolo | Ewiade Fofolɛ Ngilebɛbo\nKENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian Australia Mumule Aneɛ Austria Mumule Aneɛ Azerbaijani Azerbaijani (Cyrillic) Batak (Karo) Batak (Toba) Bengali Bislama Bolivia Mumule Aneɛ Brazil Mumule Aneɛ Britain Mumule Aneɛ Bulgarian Cambodian Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Colombia Mumule Aneɛ Costa Rica Mumule Aneɛ Croatia Mumule Aneɛ Croatian Cuba Mumule Aneɛ Czech Czech Mumule Aneɛ Danish Dutch Dutch Mumule Aneɛ Ecuador Mumule Aneɛ Efik English Estonian Ewe Fijian Filipi Mumule Aneɛ Finnish French Ga Georgian German German Mumule Aneɛ Ghana Mumule Aneɛ Giliki Giliki Mumule Aneɛ Guarani Guatemala Mumule Aneɛ Gujarati Gun Haitian Creole Hibulu Hiligaynon Hindi Hiri Motu Honduras Mumule Aneɛ Hungarian Hungary Mumule Aneɛ Igbo Iloko India Mumule Aneɛ Indonesia Mumule Aneɛ Indonesian Ireland Mumule Aneɛ Isoko Israel Mumule Aneɛ Italian Italy Mumule Aneɛ Jamaican Sign Language Japan Mumule Aneɛ Japanese Javanese Kannada Kazakh Kenya Mumule Aneɛ Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Mumule Aneɛ Korean Latvian Lingala Lithuanian Luganda Luo Luvale Macedonian Madagascar Mumule Aneɛ Malagasy Malay Malayalam Malaysia Mumule Aneɛ Maltese Marathi Maya Mexico Mumule Aneɛ Mozambique Mumule Aneɛ Myanmar Nepali New Zealand Mumule Aneɛ Nias Nicaragua Mumule Aneɛ Nigeria Mumule Aneɛ Norwegian Nzema Oromo Ossetian Otetela Panama Mumule Aneɛ Pangasinan Paraguay Mumule Aneɛ Persian Peru Mumule Aneɛ Polish Polish Mumule Aneɛ Portugal Mumule Aneɛ Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Ayacucho) Romanian Russia Mumule Aneɛ Russian Salvador Mumule Aneɛ Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovakia Mumule Aneɛ Slovenia Mumule Aneɛ Slovenian South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Sweden Mumule Aneɛ Swedish Swiss German Mumule Aneɛ Tagalog Tahitian Taiwan Mumule Aneɛ Tamil Tatar Telugu Tetun Dili Thai Thai Mumule Aneɛ Ticuna Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Uruguay Mumule Aneɛ Uzbek Uzbek (Roman) Venda Venezuela Mumule Aneɛ Vietnamese Waray-Waray Xavante Xhosa Yoruba Zimbabwe Mumule Aneɛ Zulu zambia Mumule Aneɛ\nBɛhɔle zo bɛdwazole bɛtiale bane ne ɛdolɛ (1-14)\nBɛwiele bane ne wɔ kenle 52 anu (15-19)\n6 Mɔɔ bɛhanle bɛhilele Sanebalate, Tobaya,+ Areleebeanli+ Gihyɛm nee yɛ kpɔvolɛma mɔɔ ɛha la kɛ medo bane ne bieko+ na adenle ɛnla ye ɛleka biala ala la (mekɛ zɔhane ɛnee metɛtuoduale nlenkɛ ne mɔ bɔbɔ),+ 2 Sanebalate nee Gihyɛm vale nrɛlaleɛ ɛhye rɛlɛle me ɛkɛ ne ala kɛ: “Bɛla maa yɛhile mekɛ na yɛyia Ono Azɛlɛ Sɛsɛ ne+ azo namule ne mɔ ko azo.” Noko ɛnee bɛbɔ adwenle kɛ bɛyɛ me ɛtane. 3 Ɔti mendule ɛbɔfoɔma memaanle bɛhɔzele bɛ kɛ: “Melɛyɛ gyima kpole bie, na menrɛhola ba. Duzu ati a ɔwɔ kɛ megyakyi gyima ne meba bɛ nwo lɔ na gyima ne ka ɛkɛ a?” 4 Bɛvale nrɛlaleɛ ko ne ala bɛrale fane nna, na medame noko menvale mualɛ ko ne ala memaanle bɛ. 5 Akee Sanebalate vale nrɛlaleɛ ko ne ala zoanle ye sonvolɛ ne fane nnu ne azo wɔ me nwo ɛkɛ, na ɛnee ɔlɛ kɛlata mɔɔ bɛtɛsɔle ɔ nloa la ɔ sa nu. 6 Bɛhɛlɛ ye wɔ nu kɛ: “Bɛde ye wɔ maanle maanle ne mɔ anu, yɛɛ Gihyɛm+ noko ɛlɛka bie kɛ, ɛdawɔ nee Dwuuma ɛlɛbɔ adwenle kɛ bɛte atua.+ Ɛhye ati a bɛlɛto bane ne a; na amaneɛbɔlɛ ɛhye mɔ kile kɛ ɛbayɛ bɛ belemgbunli. 7 Eza wɔkpa ngapezoma kɛ bɛha ɛ nwo edwɛkɛ wɔ Gyɛlusalɛm amuala kɛ, ‘Belemgbunli bie wɔ Dwuda!’ Na bɛbaha ɛhye bɛahile belemgbunli ne. Ɔti bɛla maa yɛzuzu nwolɛ.” 8 Noko, memaanle bɛhɔbuale ye kɛ: “Mɔɔ ɛlɛka la amuala ɛnle nɔhalɛ; ɛdawɔ mumua ne a wɔbɔ ɛ ti anu* ɛlɛka a.” 9 Ɔluakɛ ɛnee bɛ muala bɛlɛbɔ mɔdenle kɛ bɛnwunlonwunla yɛ, na ɛnee bɛlɛkeha kɛ: “Bɛ sa nu bado, bɛnrɛhola gyima ne yɛ.”+ Noko menyɛle asɔne kɛ: Nyamenle, mmamaa me sa nu to.+ 10 Akee mengɔle Mɛhɛtabɛle ara Dɛlaya ara Hyɛmaya sua nu wɔ mekɛ mɔɔ ɔvea sua nu la. Ɔzele me kɛ: “Maa yɛhile mekɛ na yɛyia nɔhalɛ Nyamenle ne sua nu, wɔ ɛzonlenlɛsua ne anu, na yɛtoto ɛzonlenlɛsua ne nlenkɛ ne mɔ anu, ɔluakɛ bɛlɛba bɛarahu wɔ. Nɔɔzo yɛɛ bɛbara bɛarahu wɔ a.” 11 Noko menganle kɛ: “Asoo ɔwɔ kɛ sonla mɔɔ le kɛ medame la nriandi? Asoo awie mɔɔ le kɛ medame la bahola ahɔ ɛzonlenlɛsua ne anu na yeadɛnla ngoane nu?+ Menrɛhɔ!” 12 Na menwunle kɛ tɛ Nyamenle a ɛzoa ye a, emomu, Tobaya nee Sanebalate+ a ɛbɔ ye ɛkpa kɛ ɔha ngapezo ɛhye ɔtia me a. 13 Bɛbɔ ye ɛkpa kɛ ɔnwunlonwunla me na ɔmaa menyɛ ɛtane, amaa bɛanyia debie bɛagyinla zo bɛazɛkye me duma na bɛadendɛ bɛatia me. 14 O me Nyamenle, mmamaa ɛ rɛle fi Tobaya+ nee Sanebalate nee nyɛleɛ ɛhye mɔ, na kakye ngapezonli raalɛ Nowadaya nee ngapezoma mɔɔ ɛha mɔɔ bɔle mɔdenle dahuu kɛ bɛmaa ɛzulolɛ aha me la noko. 15 Ɔti yɛdole bane ne yɛwiele wɔ Yilɛle* kenle 25 ne azo, ɔlile kenle 52. 16 Mɔɔ yɛ agbɔvolɛ kɔsɔɔti dele na maanle maanle mɔɔ ɛbɔ yɛ ɛyia la kɔsɔɔti nwunle ye ala la, bɛbɔle anyiemgba kpole,*+ na bɛnwunle kɛ yɛ Nyamenle ne a ɛboa yɛ ɛmaa yɛyɛ gyima ɛhye a. 17 Mekɛ zɔhane, Dwuda menli titili+ ne mɔ hɛlɛhɛlɛle ngɛlata dɔɔnwo hɔmaanle Tobaya, na Tobaya noko hɛlɛle bie rɛlɛle bɛ. 18 Menli dɔɔnwo mɔɔ wɔ Dwuda la hanle ndane kɛ bɛgyi ɔ nzi, ɔluakɛ ɛnee ɔle Elaa+ ara Hyɛkanaya ase nrenyia, na ɛnee ɔ ra nrenyia Gyehoheenan gya Bɛlikaya ara Mɛhyɛlam+ ara raalɛ. 19 Bieko, ɛnee dahuu bɛka ɔ nwo edwɛkɛ kpalɛ bɛkile me na bɛahɔha mɔɔ mekɛha la bɛahile ye. Na Tobaya hɛlɛle ngɛlata kɛ ɔfa yeanwunlonwunla me.+\n^ Hibulu aneɛ nu, “ɔvi wɔ ahonle nu a.”\n^ Hibulu aneɛ nu, “bɛdɔle aze kpole wɔ bɛdabɛ mumua ne bɛ nye zo.”


2 Arelemgbunli 24 | Yintanɛte Zo Baebolo | Ewiade Fofolɛ Ngilebɛbo\nArelemgbunli Mɔɔ Tɔ Zo Nwiɔ 24:1-20\nGyɛhɔyakem atuadelɛ nee ye ewule (1-7)\nGyɛhɔyakɛn, Dwuda belemgbunli (8, 9)\nBɛdabɛ mɔɔ bɛlimoale bɛhɔle Babelɔn la (10-17)\nZɛdikaya, Dwuda belemgbunli; ye atuadelɛ (18-20)\n24 Wɔ Gyɛhɔyakem mekɛ zo, Babelɔn Belemgbunli Nɛbukadenɛza+ rale ɔ nwo zo na Gyɛhɔyakem rayɛle ye sonvolɛ ɛvolɛ nsa. Noko ɔhakyile ɔ nzi ɔzile ye na ɔdele ɔ nwo atua. 2 Akee Gyihova bɔle ɔ bo kɛ ɔsoa Kaledeama,+ Seleama, Mowabema yɛɛ Amɔnoma ɛlɔnema mɔɔ bɛfe ninyɛne la wɔ ɔ nwo zo. Ɔhɔle zo ɔzoanle bɛ wɔ Dwuda anwo zo kɛ bɛhɔzɛkye ye, kɛ mɔɔ Gyihova edwɛkɛ+ mɔɔ ɔluale ye azonvolɛ ngapezoma ne anwo zo ɔhanle la de la. 3 Nɔhalɛ nu, Gyihova a maanle ɛhye dole Dwuda a, amaa yeaye bɛ yeavi ɔ nye zo+ ɔlua ɛtane ne mɔ mɔɔ Manasɛ yɛle la amuala,+ 4 nee menli mɔɔ ɛnze nwolɛ bie la mogya mɔɔ eza ɔhanle ɔguale la ati,+ ɔluakɛ ɔmaanle menli mɔɔ ɛnze nwolɛ bie la mogya yile Gyɛlusalɛm tɛkɛɛ na Gyihova angulo kɛ ɔbava yeahyɛ.+ 5 Na Gyɛhɔyakem anwo tetedwɛkɛ mɔɔ ɛha la, mɔɔ ɔyɛle la kɔsɔɔti, asoo bɛtɛkɛlɛle bɛ wɔ Dwuda arelemgbunli ne mɔ mekɛ zo tetedwɛkɛ buluku ne anu ɔ?+ 6 Akee bɛmaanle Gyɛhɔyakem nee ye nenyia mɔ hɔlale na ɔliele ɔ menle;+ na ɔ ra Gyɛhɔyakɛn ralile ye agya lile belemgbunli. 7 Na Yigyibiti belemgbunli ne anvi ye azɛlɛ ne azo amba bieko ɛlɛ, ɔluakɛ Babelɔn belemgbunli ne vale ninyɛne mɔɔ le Yigyibiti belemgbunli ne ɛdeɛ la kɔsɔɔti,+ ɔvi Yigyibiti Bɔnza* ne+ anu kɔdwu Azule Yufileti ne anloa.+ 8 Gyɛhɔyakɛn+ lile ɛvolɛ 18 la yɛɛ ɔrayɛle belemgbunli a, na ɔlile tumi siane nsa wɔ Gyɛlusalɛm.+ Ye mame a le Ɛleneetan ara raalɛ Nɛhɛhyeta mɔɔ vi Gyɛlusalɛm la. 9 Ɔhɔle zo ɔyɛle mɔɔ le ɛtane wɔ Gyihova anye zo, kɛ mɔɔ ye papa yɛle ala la. 10 Mekɛ zɔhane, Babelɔn Belemgbunli Nɛbukadenɛza sonvolɛma rale Gyɛlusalɛm anwo zo, na bɛbɛngale suakpole ne bɛyiale.+ 11 Babelɔn Belemgbunli Nɛbukadenɛza rale suakpole ne azo, wɔ mekɛ mɔɔ ɛnee ye sonvolɛma ɛbɛnga ye ɛyia la. 12 Dwuda Belemgbunli Gyɛhɔyakɛn nee ye mame, ye sonvolɛma, ye mgbanyima yɛɛ ye suakunlu mgbanyima vale bɛ nwo hɔmaanle Babelɔn belemgbunli ne;+ na Babelɔn belemgbunli ne vale ye hɔle akɛlɛzonlenlɛ nu wɔ ye tumililɛ ne ɛvolɛ mɔɔ tɔ zolɛ mɔtwɛ la azo.+ 13 Akee ɔvale agudeɛ mɔɔ wɔ Gyihova sua nu ɛkɛ ne nee agudeɛ mɔɔ wɔ belemgbunli sua nu ɛkɛ ne la amuala ɔhɔle.+ Ɔpepɛle nvutuke ahyɛnze mɔɔ Sɔlɔmɔn, Yizilayɛ belemgbunli ne yɛle mɔɔ wɔ Gyihova ɛzonlenlɛsua ne anu la amuala anu azinli azinli.+ Ɛhye yɛle zɔ kɛ mɔɔ Gyihova hanle dole ɛkɛ ne ala la. 14 Ɔvale Gyɛlusalɛmma amuala ɔhɔle akɛlɛzonlenlɛ nu, mgbanyima ne mɔ amuala,+ konle nu katakyiema ne mɔ amuala, nee dwinvolɛma yɛɛ mbulalɛ dwinvolɛma* kɔsɔɔti+—ɔvale menli 10,000 a ɔhɔle akɛlɛzonlenlɛ nu a. Ehyiavolɛma kpalɛ kpalɛ mɔɔ wɔ azɛlɛ ne azo la ala a ɔgyakyile bɛ wɔ ɛkɛ a.+ 15 Ɛhye ati, ɔvale Gyɛhɔyakɛn+ ɔhɔle akɛlɛzonlenlɛ nu wɔ Babelɔn;+ eza ɔvale belemgbunli ne mame, belemgbunli ne aye mɔ, ye suakunlu mgbanyima yɛɛ menli titili mɔɔ wɔ azɛlɛ ne azo la ɔhɔle, ɔvale bɛ ɔvile Gyɛlusalɛm ɔhɔle akɛlɛzonlenlɛ nu wɔ Babelɔn. 16 Eza Babelɔn belemgbunli ne vale kovolɛma ne mɔ amuala, bɛle 7,000 yɛɛ dwinvolɛma nee mbulalɛ dwinvolɛma* 1,000 hɔle akɛlɛzonlenlɛ nu wɔ Babelɔn, bɛ muala bɛle katakyiema nee menli mɔɔ bɛtete bɛ bɛmaa konle. 17 Babelɔn belemgbunli ne vale Gyɛhɔyakɛn papa adiema+ Matanaya ziele ɔ gyakɛ anu lile belemgbunli, na ɔhakyile ye duma ɔdonle ye Zɛdikaya.+ 18 Zɛdikaya lile ɛvolɛ 21 la yɛɛ ɔrayɛle belemgbunli a, na ɔlile tumi ɛvolɛ 11 wɔ Gyɛlusalɛm. Ye mame a le Hamutale,+ Gyɛlɛmaya mɔɔ vi Lebena la ara raalɛ ne. 19 Ɔhɔle zo ɔyɛle mɔɔ le ɛtane wɔ Gyihova anye zo, kɛ mɔɔ Gyɛhɔyakem yɛle ala la.+ 20 Ɔluakɛ ɛnee Gyihova ɛva ɛya la ati a ninyɛne ɛhye mɔ sisile Gyɛlusalɛm nee Dwuda too ɔyele bɛ ɔvile ɔ nye zo a.+ Na Zɛdikaya dele Babelɔn belemgbunli ne anwo atua.+\n2 Arelemgbunli 24


Nyamenle Belemgbunlililɛ Ne Anwo Nɔhalɛ Edwɛkɛ—Ngɛlɛlera Mɔɔ Ka Nyamenle Belemgbunlililɛ Ne Anwo Edwɛkɛ La\nGyisɛse hilele ye ɛdoavolɛma kɛ bɛyɛ asɔne kɛ: “Yɛ Ze mɔɔ wɔ anwuma, wɔ duma nwo ɛde. Wɔ Belemgbunlililɛ ɛrɛla. Wɔ ɛhulolɛdeɛ ɛyɛ ɛkɛ wɔ azɛlɛ ye azo kɛ anwuma la.” (Mateyu 6:9, 10) Duzu a le Nyamenle Belemgbunlililɛ ne? Duzu a ɔyɛ a? Duzu ati a ɔwɔ kɛ yɛyɛ nwolɛ asɔne a?\nGyisɛse le Nyamenle Belemgbunlililɛ ne azo Belemgbunli.\nLuku 1:31-33: “Na ɛbado ye duma Gyisɛse. Ɔbayɛ kpole na bɛbavɛlɛ ye Anwuma Anwumanli ne Ara, na Gyihova Nyamenle bava ɔ ze Devidi belemgbunli ebia ne amaa ye na ɔbali Belemgbunli wɔ Gyekɔbo sua nu dahuu, na ye Belemgbunlililɛ ɛnrɛra awieleɛ.”\nNyamenle Belemgbunlililɛ ne a le Gyisɛse edwɛkɛtile titili mɔɔ ɔbɔle ye nolo a.\nMateyu 9:35: “Na Gyisɛse hɔkpɔsale azuamgbole nee namunamu ne mɔ amuala azo, ɔhilehilele wɔ bɛ nyianu azua ne mɔ anu na ɔbɔle Belemgbunlililɛ ne anwo edwɛkpa ne nolo na ɔyɛle anwodolɛ nee ewule ngakyile ayile.”\nGyisɛse maanle ye ɛdoavolɛma ne sɛkɛlɛneɛ mɔɔ bamaa banwu mekɛ mɔɔ Belemgbunlililɛ ne bara la.\nMateyu 24:7: “Na maanle badwazo atia maanle yɛɛ belemgbunlililɛ badwazo atia belemgbunlililɛ, na ɛhɔne nee azɛlɛkpusulɛ bara ɛleka ngakyile.”\nƐnɛ Gyisɛse ɛdoavolɛma ne bɔ Belemgbunlililɛ ne nolo wɔ azɛlɛ ye azo amuala.\nMateyu 24:14: “Na bɛbabɔ Belemgbunlililɛ ne anwo edwɛkpa ɛhye nolo wɔ azɛlɛ ye azo amuala bɛava bɛali maanle maanle ne amuala daselɛ, kolaa na awieleɛ ne ara.”\nƐleka mɔɔ ɔwɔ. Nyamenle Belemgbunlililɛ ne le arane mɔɔ Nyamenle ɛhyehyɛ ye wɔ anwuma.—DANEƐLE 2:44; MATEYU 4:17.\nBodane. Nyamenle Belemgbunlililɛ ne bayɛ azɛlɛ ne paladaese, ɛkɛ ne a menli badɛnla wɔ anzodwolɛ nu a, bɛ nwo ɛnrɛdo bɛ anzɛɛ bɛnrɛwu.—EDWƐNE 37:11, 29.\nMenli mɔɔ bɛbali zolɛ tumi. Nyamenle kpale Gyisɛse kɛ ɔ nee menli 144,000 mɔɔ bɛdɔ bɛ bɛvi azɛlɛ ye azo la bali tumi wɔ anwuma.—LUKU 1:30-33; 12:32; YEKILE 14:1, 3.\nMaanlema. Belemgbunlililɛ ne maanlema badɛnla azɛlɛ ne azo ayɛ tieyɛ avea Gyisɛse tumililɛ bo na bɛali Belemgbunlililɛ ne mɛla ne mɔ azo.—MATEYU 7:21.\nDeɛmɔti Ɔfɛta Kɛ Gyisɛse Di Alesama Anwo Zo La\nMekɛ mɔɔ Gyisɛse wɔ azɛlɛ ye azo la, ɔhilele kɛ ɔbayɛ Tumivolɛ mɔɔ lɛ ɛlɔlɛ ɔluakɛ\nƆdwenlenle menli mɔɔ ɛnlɛ bie la anwo.—LUKU 14:13, 14.\nƆhyile belaebo yɛɛ nzisi.—MATEYU 21:12, 13.\nƆlile abɔdeɛ nu tumi nwo zo tumi.—MAAKE 4:39.\nƆmaanle menli apenle dɔɔnwo aleɛ.—MATEYU 14:19-21.\nƆlile nyane ɔmaanle menli mɔɔ ɛnde kpɔkɛ la na ɔyɛle menli mɔɔ ɛlɛfɛ la ayile.—MATEYU 8:16.\nƆdwazole mowuamra ɔrale ngoane nu.—DWƆN 11:43, 44.\nKɛzi Ɛbanyia Nyamenle Belemgbunlililɛ Ne Azo Nvasoɛ Ɛnɛ La\nSaa ɛbaboka Nyamenle Belemgbunlililɛ ne maanlema ne anwo a, ɛbanyia anyelielɛ wɔ ɛbɛlabɔlɛ nu ɛnɛ. Kɛ neazo la, Belemgbunlililɛ ne maanlema\n‘Kpondɛ anzodwolɛ wɔ bɛ nee menli kɔsɔɔti avinli.’—HIBULUMA 12:14.\nNyia anzodwolɛ nee koyɛlɛ wɔ bɛ abusua nu ɔluakɛ bɛda ɛlɔlɛ nee ɛbulɛ ali bɛkile bɛ nwo.—ƐFƐSƐSEMA 5:22, 23, 33.\nNyia anyelielɛ yɛɛ anyuhɔlɛ wɔ ɛbɛlabɔlɛ nu ɔluakɛ “bɛze bɛ sunsum nu ngyianlɛ.”—MATEYU 5:3.\nGyisɛse yɛ ye ɛzonlenlɛ gyima ne la, ɔhanle Nyamenle Belemgbunlililɛ ne anwo edwɛkɛ dɔɔnwo ɔdɛlale edwɛkɛ biala. Ye ɛdoavolɛma ɛva ɛvolɛ dɔɔnwo ɛzɛlɛ kɛ Belemgbunlililɛ ne ɛrɛla.\nFa nwa awie Fa nwa awie Nyamenle Belemgbunlililɛ Ne Anwo Nɔhalɛ Edwɛkɛ


KENGA YE WƆ Albanian America Mumule Aneɛ Amharic Arabic Armenian (West) Bicol Cambodian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombia Mumule Aneɛ Croatian Czech Danish Dutch English Estonian Finnish French Ga Georgian German Greenlandic Guarani Haitian Creole Hiligaynon Hungarian Igbo Indonesian Italian Japanese Kikongo Kimbundu Kirghiz Kongo Korea Mumule Aneɛ Korean Latvian Lithuanian Luo Malagasy Malay Malayalam Maya Mixe (North Central) Mizo Moore Myanmar Ndebele Norwegian Nzema Ossetian Pangasinan Papiamento (Curaçao) Persian Polish Portuguese (Brazil) Quechua (Bolivia) Rarotongan Romanian Russia Mumule Aneɛ Russian Samoan Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tajiki Tatar Tetun Dili Thai Tsonga Turkish Ukrainian Urdu Vietnamese\n“Yeye wɔ ahonle nu fa ɛ rɛle wula [Gyihova] anu, mmafa wɔ adwenle ɛsɔ ɛ ngome wɔ nrɛlɛbɛ.”—MRƐ. 3:5.\n1, 2. (a) Tɛnlabelɛ boni a yɛbahola yɛahɔ nu a? (b) Saa ɛlɛyia ngyegyelɛ, ɛlɛsi kpɔkɛ titile bie anzɛɛ ɛlɛko sɔnea a, nwane a ɔwɔ kɛ ɛfa wɔ adwenle ɛsɔ ye a, na duzu ati ɔ?\nƐNEE Cynthia * gyimamenle ɛdo ye kɔmpɛlɛ ne foa bie mɔ anu na yeye menli dɔɔnwo. Cynthia dele nganeɛ kɛ awie bieko mɔɔ ɔbaye ye la a le ɔdaye. Saa bɛye ye a, duzu a ɔbayɛ a? Kɛ ɔkɛyɛ na yeadua bɛ nzule nee kɛnlaneɛ nwo kakɛ ɛ? Keleseɛnenli raalɛ ko mɔɔ bɛfɛlɛ ye Pamela la kpondɛ kɛ ɔtu ɔkɔ ɛleka mɔɔ bɛhyia Belemgbunlililɛ ne anwo nolobɔlɛma dɔɔnwo la, noko asoo ɔwɔ kɛ ɔkɔ? Kpavolɛ bie mɔɔ bɛfɛlɛ ye Samuel la noko lɛ ye ngyegyelɛ. Mekɛ mɔɔ ɔle kakula la ɛnee ɔnea nla nwo nvoninli. Kɛkala Samuel ɛbo ɛvolɛ 20, noko debie twe ye ɛsesebɛ kɛ ɔzia ɔhɔnlea nla nwo nvoninli. Kɛ ɔkɛyɛ na yeali sɔnea ɛhye azo ɛ?\n2 Saa ɛlɛyia ngyegyelɛ, ɛlɛsi kpɔkɛ titile bie, anzɛɛ ɛlɛko sɔnea a, nwane a ɛfa wɔ adwenle ɛsɔ ye a? Ɛfa ɛ nwo ɛto wɔ nrɛlɛbɛ zo, anzɛɛ “ɛfa wɔ adesoa . . . ɛmaa Gyihova”? (Edw. 55:22, NW) Baebolo ne se: Gyihova “anye wɔ tenlenema anwo zo” na “ɔte bɛ ɛzunlɛ.” (Edw. 34:15) Yemɔti, ɔhyia kɛ yɛyeye yɛ ahonle nu yɛfa yɛ rɛle yɛwula Gyihova nu, ɔnle kɛ yɛfa yɛ adwenle yɛsɔ yɛ ngome yɛ nrɛlɛbɛ.—Mrɛ. 3:5.\n3. (a) Duzu a yɛ rɛle mɔɔ yɛfa yɛawula Gyihova anu la kile a? (b) Kɛmɔti a bie mɔ bɛava bɛ adwenle azɔ bɛ ngome bɛ nrɛlɛbɛ ɛ?\n3 Gyihova mɔɔ yɛyeye yɛ ahonle nu yɛava yɛ adwenle yɛazɔ ye la kile kɛ yɛyɛ ye ɛhulolɛdeɛ. Adenle titile mɔɔ yɛdua zo yɛyɛ ɛhye la a le kɛ yɛyɛ nzɛlɛlɛ dahuu na yɛfi yɛ ahonle nu yɛkpondɛ ye adehilelɛ. Noko akee, ɔyɛ se ɔmaa menli dɔɔnwo kɛ bɛbayeye bɛ ahonle nu bɛava bɛ adwenle bɛazɔ Gyihova. Kɛ neazo la, Keleseɛnenli raalɛ bie mɔɔ bɛfɛlɛ ye Lynn la ka kɛ, “Ɛnee ɔyɛ se ɔmaa me kɛ mebava me nwo kɔsɔɔti meado Gyihova anwo zo.” Duzu ati ɔ? Ɔse, “Me nee me ze annyia abusuabɔlɛ biala, yɛɛ ɛnee me nli noko ɛndwenle me nganeɛdelɛ anzɛɛ me boɛyɛlɛ nwo. Yemɔti me ngakula nu ala yɛɛ membɔle ɔ bo kɛ menea me nwo a.” Tɛnlabelɛ mɔɔ Lynn nyinle wɔ nu la manle ɔyɛle se kɛ ɔbava ɔ rɛle yeawula awie anu bɔkɔɔ. Sonla mɔdenlebɔlɛ nee mɔɔ yehola yeyɛ la kola maa ɔdi ɔ ti anwo. Saa asafo nu kpanyinli fa ye adwenle sɔ ye anwubielɛ a, ɔnrɛzɛlɛ Nyamenle moalɛ kolaa na yeali ninyɛne nwo gyima wɔ asafo ne anu.\n4 Gyihova kpondɛ kɛ yɛbɔ mɔdenle yɛyɛ yɛ asɔneyɛlɛ nwo gyima na yɛyɛ mɔɔ ɔkulo la. Kɛ ɔkɛyɛ na yɛava yɛ adesoa yɛamaa ye na eza yɛabɔ mɔdenle yɛali nwolɛ gyima ɛ? Saa yɛlɛsi kpɔkɛ a, duzu ati a ɔwɔ kɛ yɛnea boɛ ɛ? Duzu ati a asɔneyɛlɛ nwo hyia wɔ mekɛ mɔɔ yɛlɛko sɔnea la ɛ? Bɛmaa yɛlua Ngɛlɛlera ne anu neazo bie mɔ azo yɛzuzu kpuyia ɛhye mɔ anwo.\nMekɛ Mɔɔ Yɛwɔ Ngyegyelɛ Nu La\n5, 6. Duzu a Hɛzikaya yɛle wɔ mekɛ mɔɔ Aselea belemgbunli ne nwunlonwunlanle ye la ɛ?\n5 Baebolo ne hanle ye Dwuda Belemgbunli Hɛzikaya anwo kɛ: “Ɔlile nɔhalɛ ɔmanle [Gyihova], yeandu ye edwɛkɛ zo ɛlɛ. Ɔlile mɛla ne mɔ mɔɔ [Gyihova] vale manle Mosisi la azo kpalɛ.” Ɛhɛe, ɔvale “ɔ rɛle [ɔwulale Gyihova], Yizilayɛ Nyamenle ne” nu. (2 Arl. 18:5, 6) Mekɛ mɔɔ Aselea Belemgbunli Sɛnakɛlebe zoanle sogyama ɛlɔne nee ɔ gyakɛ anu gyinlavolɛ Relabehyaki wɔ Gyɛlusalɛm la, duzu a Hɛzikaya yɛle a? Ɛnee Aselea ɛlɔnema ne ɛho ɛva Dwuda azua mɔɔ bɛbɔ nwolɛ bane la dɔɔnwo, noko kɛkala Sɛnakɛlebe ɛva ɔ nye ɛzie Gyɛlusalɛm azo. Hɛzikaya hɔle Gyihova ɛzonlenlɛ sua ne anu na ɔzɛlɛle kɛ: “[O Gyihova], yɛ Nyamenle, die yɛ fi Aseleama asa anu, amaa ewiade maanle maanle kɔsɔɔti anwu kɛ ɛdawɔ [Gyihova] ala a ɛle Nyamenle a.”—2 Arl. 19:14-19.\n6 Hɛzikaya yɛle ye nzɛlɛlɛ ne anwo gyima. Kolaa na yeahɔzɛlɛ wɔ ɛzonlenlɛ sua ne anu bɔbɔ la, ɔzele menli ne kɛ bɛmmabua Relabehyaki edwɛkɛ ne anwo bie. Eza Hɛzikaya zoanle menli wɔ ngapezonli Ayezaya ɛkɛ hɔkpondɛle adehilelɛ. (2 Arl. 18:36; 19:1, 2) Hɛzikaya yɛle mɔɔ ɛnee ɔwɔ kɛ ɔyɛ la. Yeanyɛ mɔɔ Gyihova ɛngulo la. Yeamkpondɛ moalɛ yeanvi Yigyibitima anzɛɛ maanle bie ɛkɛ. Kɛ anrɛɛ ɔbava ye adwenle yeazɔ ye nrɛlɛbɛ la, Hɛzikaya vale ɔ rɛle wulale Gyihova anu. Mekɛ mɔɔ Gyihova anwumabɔvolɛ hunle Sɛnakɛlebe ɛlɔnema ne anu 185,000 la, Sɛnakɛlebe “hwenle ɔ nzi” na ɔhɔle Nenɛvɛ.—2 Arl. 19:35, 36.\n7. Arɛlekyekyelɛ boni a yɛnyia yɛfi Hana nee Dwona asɔneyɛlɛ ne anu a?\n7 Ɛlekana aye Hana noko vale ye adwenle zɔle Gyihova wɔ mekɛ mɔɔ ɛnee ɔnnyia ɛkola ɔnwo ralɛ na ɔlɛdi nyane la. (1 Sam. 1:9-11, 18) Gyihova ngapezonli Dwona yɛle anzosesebɛ na fɛlɛ kpole bie menle ye. Noko Dwona zɛlɛle kɛ: “Menzunle menvɛlɛle [Gyihova], na ɔdiele me. Mela ewule kuma nu la, menzunle menvɛlɛle wɔ na ɛdele me ne.” Gyihova liele ye. (Dwn. 2:1, 2, 10) Saa yɛnwu kɛ tɛnlabelɛ biala mɔɔ yɛbahɔ nu la yɛkola yɛfa “modolɛ nzɛlɛlɛ” yɛto Gyihova anyunlu a ɔmaa yɛ rɛle kyekye.—Bɛgenga Edwɛndolɛ 55:1, 16.\n8, 9. Ninyɛne mɔɔ anwo hyia la boni a Hɛzikaya, Hana, nee Dwona lale bɛ ali wɔ bɛ asɔneyɛlɛ ne anu a, na duzu a yɛsukoa yɛfi nu a?\n8 Hɛzikaya, Hana, nee Dwona neazo ne maa yɛnwu debie titile mɔɔ ɔnle kɛ yɛ rɛle fi wɔ mekɛ mɔɔ yɛwɔ ngyegyelɛ nu na yɛlɛyɛ asɔne la. Bɛlile nyane wɔ mekɛ mɔɔ bɛhɔle ngyegyelɛ nu la. Noko, bɛ asɔneyɛlɛ ne kile kɛ tɛ bɛdabɛ mumua ne bɛ ngyegyelɛ nee bɛ nwo mɔɔ ɔbadɔ bɛ la yɛɛ ɛnee nwolɛ hyia bɛ titile a. Nyamenle duma, ye ɛzonlenlɛ, nee ye ɛhulolɛdeɛ ɛyɛlɛ yɛɛ ɛnee hyia bɛ kpole kpalɛ a. Hɛzikaya lile nyane kɛ bɛguale Gyihova duma ne anwo evinli la. Hana bɔle ɛwɔkɛ kɛ ɔbamaa kakula zɔhane mɔɔ ɛnee ɔ nye ɛbolo ɔlɛkpondɛ la azonle wɔ ɛzonlenlɛ sua ne anu wɔ Hyaelo. Dwona noko hanle kɛ mebaye “ɛwɔkɛ mɔɔ mebɔ la.”—Dwn. 2:9.\n9 Saa yɛsɛlɛ kɛ bɛlie yɛ bɛvi ngyegyelɛ bie anu a, nrɛlɛbɛ wɔ nu kɛ yɛbanleɛnlea adwenle mɔɔ yɛlɛ la anu. Asoo yɛ nwo mɔɔ yɛkpondɛ kɛ ɔtɔ yɛ la a nwolɛ hyia yɛ titile a, anzɛɛ yɛmaa Gyihova nee ye bodane ne tɛnla yɛ adwenle nu? Anwongyelelɛ kola maa yɛ rɛle fi sunsum nu ninyɛne mɔɔ yɛbadwenledwenle nwo la. Saa yɛlɛsɛlɛ Nyamenle moalɛ a, ɔwɔ kɛ yɛfa yɛ adwenle yɛsie Gyihova duma ne mɔɔ bɛbade nwo nee ye tumililɛ ne mɔɔ bɛbahile kɛ yemɔ a ɔle kpalɛ la azo. Yɛyɛ zɔ a, yɛ nye bahɔ zo alie saa bɔbɔ mɔɔ yɛ nye la zo la anyɛ boɛ a. Ɔbahola yeara ye kɛ yɛ asɔneyɛlɛ ne anwo mualɛ ala a le kɛ Nyamenle baboa yɛ na yɛagyinla tɛnlabelɛ ne anloa.—Bɛgenga Ayezaya 40:29; Edwɛndolɛ 121:1, 2.\nMekɛ Mɔɔ Yɛlɛsi Kpɔkɛ La\n10, 11. Mekɛ mɔɔ Gyɛhɔhyafate hɔle tɛnlabelɛ mɔɔ ɛnee ɔnnwu mɔɔ ɔwɔ kɛ ɔyɛ anu la duzu a ɔyɛle a?\n10 Kɛzi ɛsi asetɛnla nu kpɔkɛ mɔɔ anwo hyia la ɛ? Asoo ɛdumua ɛsi kpɔkɛ ne na akee wɔazɛlɛ Gyihova kɛ ɔyila zo? Suzu mɔɔ Dwuda belemgbunli Gyɛhɔhyafate yɛle wɔ mekɛ mɔɔ Mowabema nee Amɔnoma vale konle doale ye la anwo. Ɛnee Dwudama ɛnrɛhola bɛ. Duzu a Gyɛhɔhyafate bayɛ a?\n11 Baebolo ne ka kɛ: “Ɛzulolɛ hanle Gyɛhɔhyafate na ɔzɛlɛle moalɛ ɔvile” Gyihova ɛkɛ. Ɔmanle Dwudama amuala hyele ɛhɔne na ɔboɔboale menli ne anloa “kɛ bɛsɛlɛ” Gyihova moalɛ. Akee ɔdwazole ɔgyinlanle Dwudama nee Gyɛlusalɛmma avinli ɔzɛlɛle. Wɔ ye nzɛlɛlɛ ne anu ɔhanle kɛ: “O yɛ Nyamenle, tea bɛ maa yɛ. Ɔluakɛ menli ɛwolaa ɛhye mɔɔ ɛlɛba yɛ nwo zo la, yɛnrɛhola bɛ nyunlu gyinla. Yɛnnwu mɔɔ yɛyɛ bɔbɔ a, ɛ nyunlu ala a yɛ nye gyi a.” Nɔhalɛ Nyamenle ne diele Gyɛhɔhyafate nzɛlɛlɛ ne na ɔluale nwanwane adenle zo ɔliele bɛ. (2 Edk. 20:3-12, 17) Mekɛ mɔɔ yɛlɛsi kpɔkɛ la, titile saa ɔbaha yɛ sunsum nu gyinlabelɛ a, asoo ɔnle kɛ yɛfa yɛ nwo yɛto Gyihova anwo zo tɛla kɛ yɛbava yɛ adwenle yɛazɔ yɛ nrɛlɛbɛ ɔ?\n12, 13. Kpɔkɛzilɛ nwo neazo boni a Belemgbunli Devidi yɛle a?\n12 Saa yɛyia tɛnlabelɛ mɔɔ yɛte nganeɛ kɛ nwolɛ gyimalilɛ ɛnrɛyɛ se ɔlua nwolɛ anwubielɛ mɔɔ yɛlɛ la ati a, duzu a ɔwɔ kɛ yɛyɛ a? Edwɛkɛ bie mɔɔ fane Belemgbunli Devidi anwo la bahola aboa yɛ. Mekɛ mɔɔ Amalɛkema honle vale suakpole Zekelage la, bɛvale Devidi aye mɔ nee ɔ mra yɛɛ ye menli ne aye mɔ nee bɛ mra bɛhɔle. Devidi hɔbizale Gyihova kɛ: “Memkpo nwule ne mɔ ɔ?” Gyihova buale ye kɛ: “Foa bɛ, ɛbahye bɛ na wɔalie menli mɔɔ bɛhye bɛ la.” Devidi diele, yemɔti, “debie biala mɔɔ Amalɛkema ne wuale la, Devidi asa hanle bɛ muala.”—1 Sam. 30:7-9, 18-20.\n13 Amalɛkema rale hɔle la anzi, Filisitiama rale Yizilayɛma anwo zo. Eza Devidi hɔbizale Gyihova na ɔmanle ye adehilelɛ. Nyamenle hanle kɛ: “Kɔ na mebaye Filisitiama ne meamaa wɔali bɛ nwo zo konim.” (2 Sam. 5:18, 19) Yeangyɛ Filisitiama ne rale Devidi anwo zo bieko. Duzu a ɔbayɛ a? Anrɛɛ ɔbahola yeanyia adwenle kɛ: ‘Meyia deɛ ɛhye bie fane nwiɔ. Maa mengɔ me nee Nyamenle agbɔvolɛ ne mɔ ɛhɔho, kɛmɔ menyɛle ye dɛba ne la.’ Anzɛɛ asoo ɔwɔ kɛ Devidi kpondɛ adehilelɛ fi Gyihova ɛkɛ? Devidi anva ye adwenle anzɔ anwubielɛ ne mɔɔ ɛnee yenyia la. Ɔhɔle Gyihova anyunlu bieko wɔ asɔneyɛlɛ nu. Nea kɛzi ɔ nye liele kɛ ɔyɛle ye zɔ a! Adehilelɛ mɔɔ ɔnyianle ye wɔ mekɛ ɛhye anu la le ngakyile. (2 Sam. 5:22, 23) Saa yɛkɔ tɛnlabelɛ anzɛɛ ngyegyelɛ mɔɔ bie ɛdo yɛ ɛlɛ la anu a, ɔwɔ kɛ yɛnea boɛ na yɛanva yɛ nwo yɛando anwubielɛ mɔɔ yɛnyia ye dɛba la angome azo.—Bɛgenga Gyɛlɛmaya 10:23.\n14. Duzu a yɛbahola yɛazukoa yɛavi kɛzi Dwɔhyua yɛɛ Yizilayɛ mgbanyima nee Gebɛyɔnoma ne lile la anu a?\n14 Kɛmɔ yɛnli munli la ati ɔwɔ kɛ yɛ kɔsɔɔti—mɔɔ mgbanyima mɔɔ bɛlɛ anwubielɛ bɔbɔ boka nwo la—nea boɛ na yɛangoati Gyihova yɛanzi kpɔkɛ. Suzu mɔɔ Dwɔhyua mɔɔ lile Mosisi agya nee Yizilayɛ mgbanyima bie mɔ yɛle la anwo nea. Gebɛyɔnoma mɔɔ anye ɛde la yɛle bɛ nwo kɛ asɛɛ bɛvi moamoa bie a bɛra a. Dwɔhyua nee ɔ gɔnwo mɔ ambiza Gyihova anloa anu edwɛkɛ na bɛhɔle zo bɛ nee Gebɛyɔnoma ne yɛle anzondwolɛ ngyehyɛleɛ. Ɔnva nwo kɛ Gyihova lile boale ngyehyɛleɛ ne la, ɔmanle bɛhɛlɛle ye adehilelɛ mɔɔ bɛamkpondɛ la wɔ Ngɛlɛlera ne anu amaa nwolɛ ara yɛ nvasoɛ.—Dwɔ. 9:3-6, 14, 15.\nMekɛ Mɔɔ Yɛlɛko Sɔnea La\n15. Kilehile deɛmɔti asɔneyɛlɛ nwo hyia wɔ mekɛ mɔɔ yɛlɛko sɔnea la anu.\n15 “Ɛtane mɛla ne” wɔ yɛ nvɛyeba ne mɔ anu, yemɔti ɔwɔ kɛ yɛ nee ɛtane atiakunluwɔzo ne mɔ di apele kpalɛ kpalɛ. (Wulo. 7:21-25) Yɛbahola yɛaho konle ɛhye yɛali konim. Wɔ adenle boni azo? Gyisɛse zele ye ɛdoavolɛ ne mɔ kɛ asɔneyɛlɛ nwo hyia wɔ sɔnea mekɛ nu. (Bɛgenga Luku 22:40.) Saa yɛsɛlɛ Nyamenle wɔ atiakunluwɔzo anzɛɛ adwenle ɛtane bie anwo na ɔtɛgyegye yɛ a, ɔwɔ kɛ yɛkɔ zo “[yɛsɛlɛ] Nyamenle” yɛmaa ɔmaa yɛ nrɛlɛbɛ yɛgyinla ɔ nloa. Yɛze kɛ “Nyamenle ati akunlu le kɛnlɛma na ɔyila bɛdabɛ mɔɔ bɛbiza ye debie la.” (Gye. 1:5) Eza Gyemise hɛlɛle kɛ: “Bɛ nuhua bie ɛnde kpɔkɛ [sunsum nu] ɔ? Bɛmaa ɔvɛlɛ asɔne mgbanyima ne mɔ na bɛzɛlɛ bɛmaa ye, na bɛkpokpa ye nwole wɔ Awulae duma nu. Saa bɛfa diedi bɛyɛ nzɛlɛlɛ ɛhye a, wuleravolɛ ne anwo baza.”—Gye. 5:14, 15.\n16, 17. Saa ɛlɛkpondɛ moalɛ wɔali sɔnea zo a, mekɛ boni a ɔwɔ kɛ ɛyɛ asɔne a?\n16 Nzɛlɛlɛ nwo hyia wɔ sɔnea mekɛ nu, noko ɔwɔ kɛ yɛsɛlɛ wɔ mekɛ mɔɔ fɛta la. Fa kpavolɛ bie mɔɔ bɛha ɔ nwo edwɛkɛ wɔ Mrɛlɛbulɛ 7:6-23 la kɛ neazo. Ɔhɔvale tuutuu raalɛ bie kodoka ne anu wɔ mekɛ mɔɔ ɛnee asɛɛ awozinli ɛra la. Raalɛ ne lile ye adwenle na ɔvale ɔ nloa anu menlemenle ɔbɛlɛbɛlale ye, yemɔti ɔlile raalɛ ne anzi tokoo kɛ ɛnlankɛ mɔɔ bɛ nee ye ɛlɛkɔ ahunleɛ la. Duzu ati a kpavolɛ ɛhye hɔle ɛkɛ a? Ɔboalekɛ “ɔnze nrɛlɛbɛ fee,” ɔnlɛ anwubielɛ, ɔbayɛ kɛ ɛnee ɔlɛko yeatia atiakunluwɔzo ɛtane. (Mrɛ. 7:7) Mekɛ boni a anrɛɛ asɔneyɛlɛ bahola aboa ye a? Nɔhalɛ nu, anrɛɛ ɔbahola yeazɛlɛ wɔ mekɛ biala anu wɔ ye sɔnea ne anu. Noko mekɛ mɔɔ le kpalɛ mɔɔ anrɛɛ ɔbahola yeazɛlɛ la a le mekɛ mɔɔ ɔnyianle adwenle kɛ ɔkava zɔhane kodoka ne anu la.\n17 Bie a awie ɛlɛbɔ mɔdenle aho atia nla nwo nvoninli ɛnleanlɛ. Noko, fa ye kɛ yenyia adwenle kɛ ɔkɔ Intanɛte ɛleka ne mɔɔ ɔze kɛ nvoninli anzɛɛ video mɔɔ twehwe atiakunluwɔzo ɛtane wɔ la. Asoo tɛ kpavolɛ ne mɔɔ bɛha ɔ nwo edwɛkɛ wɔ Mrɛlɛbulɛ tile 7 ne la edwɛkɛ ne bie ɛne? Nɔhalɛ nu, ɛhye le esiane adenle mɔɔ awie bava zo a! Saa ahenle bahola ali sɔnea mɔɔ maa bɛnea nla nwo nvoninli la azo a, ɛnee ɔwɔ kɛ ɔdumua ɔyɛ asɔne kolaa na yeahɔ Intanɛte ne azo.\n18, 19. (a) Kɛmɔti a sɔnea nloa ɛgyinlanlɛ bahola ayɛ se ɛ, na kɛ ɔkɛyɛ na wɔali ngyegyelɛ ne azo ɛ? (b) Duzu a wɔvua kɛ ɛbayɛ a?\n18 Ɔnla aze kɛ yɛbali sɔnea anzɛɛ subane ɛtane zo konim. Ɛzoanvolɛ Pɔɔlo hɛlɛle kɛ: “Sonla atiakunluwɔzo ne ko tia Nyamenle Sunsum ne, yɛɛ Nyamenle Sunsum ne ɛhulolɛdeɛ ne ko tia sonla atiakunluwɔzo ne.” Yemɔti, alesama ɛngola ɛnyɛ “mɔɔ bɛkulo kɛ bɛyɛ la.” (Gal. 5:17) Saa yɛbali ngyegyelɛ ɛhye azo a, ɔwɔ kɛ yɛfi ahonle nu yɛdumua yɛyɛ asɔne wɔ mekɛ mɔɔ nzuzulɛ mɔɔ ɛndenrɛ kɛra yɛ adwenle nu la, na yɛyɛ yɛ nzɛlɛlɛ ne anwo gyima. “Sɔnea biala mɔɔ ɛdo bɛ la le kɛ mɔɔ to awie biala la,” na ɔlua Gyihova moalɛ zo, yɛbahola yɛali nɔhalɛ yɛamaa ye.—1 Kɔl. 10:13.\n19 Saa yɛwɔ ngyegyelɛ nu, yɛlɛsi kpɔkɛ mɔɔ anwo hyia, anzɛɛ yɛlɛko sɔnea a, Gyihova ɛmaa yɛ ahyɛlɛdeɛ kɛnlɛma bie mɔɔ ɔbaboa yɛ—asɔneyɛlɛ nziezielɛ ne mɔɔ sonle bolɛ la. Yɛdua zo yɛda ye ali kɛ yɛ rɛle wɔ ye nu. Na ɔwɔ kɛ yɛkɔ zo yɛbiza Nyamenle yɛmaa ɔfa ye sunsum nwuanzanwuanza ne mɔɔ ɔkile yɛ adenle na ɔmaa yɛ anwosesebɛ la ɔmaa yɛ. (Luku 11:9-13) Zɔhane ati, bɛmaa yɛva yɛ nwo yɛdo Gyihova anwo zo, ɔnle kɛ yɛfa yɛ ti yɛsɔ yɛ ngome yɛ nrɛlɛbɛ.\n^ ɛden. 1 Tɛ bɛ aluma kpalɛ ɔ.\n• Gyihova mɔɔ yɛfa yɛ rɛle yɛawula ye nu la anwo debie boni a wɔzukoa wɔvi Hɛzikaya, Hana, yɛɛ Dwona ɛkɛ a?\n• Kɛzi Devidi nee Dwɔhyua neazo ne maa yɛnwu kɛ ɔwɔ kɛ yɛnea boɛ wɔ mekɛ mɔɔ yɛlɛsi kpɔkɛ la ɛ?\n• Duzu ati a ɔhyia kɛ yɛyɛ asɔne wɔ mekɛ mɔɔ fɛta la anu a?\n[Nvoninli wɔ mukelɛ 13]\nƐlɛko sɔnea a mekɛ boni a ɔwɔ kɛ ɛyɛ asɔne a?\nFa nwa awie Fa nwa awie “Mmafa Wɔ Adwenle Ɛsɔ Ɛ Ngome Wɔ Nrɛlɛbɛ”